Hina Agong, pemandu e-hailing didenda RM16,000
Oleh NUZULSHAM SHAMSUDDIN

27 Ogos 2020, 2:44 pm
KUALA LUMPUR – Padah membuat komunikasi jelik terhadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, seorang pemandu e-hailing didenda RM16,000 oleh Mahkamah Sesyen di sini hari ini.
Hakim, M.M Edwin Paramjothy menjatuhkan hukuman itu ke atas Sufazrin Amin Ismail, 26, selaku Orang Kena Saman (OKS) selepas lelaki itu mengekalkan pengakuan bersalah atas empat pertuduhan yang disabitkan pada tarikh jatuh hukum.
Mahkamah turut memerintahkan Sufazrin selaku Orang Kena Saman (OKS) dipenjara lapan bulan  sekiranya gagal membayar jumlah denda itu.
Mengikut pertuduhan pertama hingga keempat, Sufazrin didakwa secara sedar membuat dan memulakan penghantaran komunikasi jelik sifatnya dengan niat untuk menganiayai orang lain, melalui aplikasi Twitter menggunakan nama profil  “Fazrin Ismail” atau “@Fazr_Ismail”.
Empat hantaran dengan penyataan yang berbeza terhadap Yang di-Pertuan Agong itu dibuat di antara pukul 1.56 tengah hari hingga 10.29 malam, pada 23 dan 25 Mac lepas.
Kesemua pautan itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial Bukit Aman, Wangsa Maju, di sini, pukul 7 malam pada 28 Mac lepas.

Berikutan itu pertuduhan dikemukakan mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama.
Hukuman bagi seksyen itu memperuntukkan denda maksimum RM50,000 atau penjara sehingga setahun atau kedua-duanya jika sabit kesalahan.
Sebelum ini pada 6 Ogos lalu, Sufazrin telah mengaku bersalah atas semua pertuduhan tersebut dan merayu hukuman ringan serta memohon maaf kepada rakyat Malaysia kerana perbutannya telah menimbulkan kemarahan ramai.
Timbalan Pendakwa Raya, Julaila Jamaludin memohon hukuman berbentuk pengajaran dengan mengambil kira perbuatan OKS itu melibatkan Ketua Negara iaitu Yang di-Pertuan Agong. – K! ONLINE


PKPD Temco Aman Jaya bermula tengah malam ini
Oleh MOHD RIDZAUDDIN ROSLAN

27 Ogos 2020, 2:49 pm
KUALA LUMPUR – Perintah Kawalan Pergerakan Diperketatkan (PKPD) Secara Pentadbiran (Temco)  akan dilaksanakan di Aman Jaya, Kedah berkuat kuasa tengah malam ini.
Menteri Kanan Pertahanan, Datuk Seri Ismail Sabri Yaakob berkata, perkara itu diputuskan hari ini menerusi Mesyuarat Khas Menteri-Menteri Mengenai Pelaksanaan Perintah Kawalan Pergerakan (PKP).
“PKPD itu akan berkuat kuasa pada pukul 12.01 malam, 28 Ogos 2020 hingga satu tempoh yang akan dimaklumkan kelak oleh Kementerian Kesihatan Malaysia (KKM).
“PKPD Temco melibatkan 22,360 isi rumah itu akan dijalankan pada tiga zon di Aman Jaya antaranya ialah Kenanga, Mawar dan Melur,” katanya pada sidang akhbar di bangunan Parlimen di sini tadi.
Katanya, penduduk di zon terlibat tidak dibenarkan keluar dari zon mereka, manakala orang luar tidak dibenarkan memasuki zon berkenaan.
“Polis dan Angkatan Tentera Malaysia turut melaksanakan sekatan jalan raya dan kawalan di jalan keluar masuk zon terlibat selain arahan penutupan masjid, rumah ibadat dan sekolah,” ujarnya. – K! ONLINE


Terminal Penumpang Asa Niaga bakal beroperasi semula
Oleh KOSMO!

27 Ogos 2020, 3:49 pm
Oleh ABDUL RAZAK IDRIS
KLANG – Kaunter terminal penumpang dan feri antarabangsa Asa Niaga Harbour City di sini kembali beroperasi selepas ditutup sejak 18 Mac lalu.
Pengerusi Eksekutif Kumpulan Asa Niaga, Datuk Shaari Mat Jihin berkata, pengoperasian itu selepas mendapat kelulusan pihak kerajaan yang seterusnya memboleh rakyat Indonesia di negara ini pulang ke negara asal September depan.
“Secara dasarnya kebenaran tersebut telah diperoleh, namun tarikh itu belum ditentukan. Justeru, mana-mana warga Indonesia yang berhasrat pulang ke kampung dengan menaiki feri kami ke Tanjung Balai, Asahan Indonesia, boleh mula membeli tiket di kuanter hari ini,” katanya dalam sidang akhbar di sini hari ini.
Katanya, ketika ini terminal itu hanya beroperasi untuk warga Indonesia yang ingin pulang ke negara mereka susulan pintu sempadan Malaysia dan Indonesia masih belum dibuka untuk rakyat negara luar.
“Penghantaran menggunakan pengangkutan itu melibatkan sebuah feri sahaja dengan kapasiti 300 orang bagi perjalanan sehala yang berharga RM255.

“Pihak terminal juga akan melaksanakan prosedur standard operasi ditetapkan kerajaan termasuk pengambilan suhu badan dan penjarakan fizikal selain dikehendaki mempunyai sijil ujian saringan Covid-19 daripada mana-mana klinik atau hospital sebagai langkah pencegahan,” katanya. – K!ONLINE


Lelaki Myanmar cuba bunuh isteri ditahan
Oleh KOSMO!

27 Ogos 2020, 3:12 pm
Oleh SITI NUR MAS ERAH AMRAN
SEBERANG PERAI – Seorang lelaki warga Myanmar ditahan polis semalam selepas dipercayai cuba membunuh isterinya di sebuah rumah di Jalan Bagan Jermal, Butterworth di sini pada Khamis lalu.
Dalam kejadian kira-kira pukul 12.30 tengah hari, suspek bersama seorang rakannya dikatakan mencederakan mangsa yang berusia 16 tahun menggunakan pisau pemotong daging sebelum melarikan diri ke kawasan ladang getah di Pendang, Kedah.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek yang berusia 18 tahun baru berkahwin kira-kira dua bulan lalu.
“Siasatan awal mendapati, berlaku perselisihan faham berkaitan masalah rumah tangga, malah mangsa yang sedang hamil enam minggu turut diugut bunuh.
“Suspek turut menyuruh mangsa menggugurkan kandungannya dan mengesyaki mangsa melakukan hubungan sulit bersama lelaki lain,” katanya kepada pemberita di sini hari ini.

Kata Noorzainy, mangsa yang mengalami kecederaan pada leher masih menerima rawatan di Hospital Seberang Jaya dan kes disiasat mengikut Seksyen 307 Kanun Keseksaan. – K! ONLINE


Pegawai kanan bomba didakwa salah guna kuasa
Oleh MOHD AZLI ADLAN

27 Ogos 2020, 2:35 pm
KUALA TERENGGANU – Seorang pegawai bomba berpangkat Penolong Kanan Penguasa Bomba dihadapkan ke Mahkamah Sesyen di sini hari ini atas dua pertuduhan salah guna kuasa mendapatkan suapan berjumlah RM15,540 daripada syarikat pembekalan milik ahli keluarganya pada empat tahun lalu.
Tertuduh, Mohd. Roslan Zakaria, 37, yang kini bertugas di Jabatan Bomba dan Penyelamat Terengganu di sini membuat pengakuan tidak bersalah sebaik pertuduhan dibacakan di hadapan Hakim Jamaludin Mat.
Berdasarkan pertuduhan pertama, tertuduh didakwa menggunakan jawatannya untuk mencadangkan sebut harga syarikat adik iparnya bagi membekalkan 31 unit kompas orienteering bernilai RM7,440.
Bagi pertuduhan kedua pula, Mohd. Roslan didakwa turut menggunakan jawatannya untuk mencadangkan sebut harga syarikat ibu mertuanya bagi membekalkan 60 unit antena dan 30 unit alat ganti pengecas jenama Motorola bernilai RM8,100.
Kedua-dua perbuatan berkenaan didakwa dilakukan tertuduh di Akademi Bomba dan Penyelamat Wakaf Tapai, Marang pada bulan November 2016.
Dia didakwa mengikut Seksyen 23(1) Akta Suruhanjaya Pencegahan Rasuah Malaysia 2009 yang memperuntukkan hukuman penjara sehingga 20 tahun dan denda minimum lima kali nilai suapan atau RM10,000, mana lebih tinggi jika sabit kesalahan.

Pendakwaan dikendalikan Timbalan Pendakwa Raya, Farah Yasmin Salleh, manakala Mohd. Roslan diwakili peguam, Mohd. Hayatuddin Muhamad. – K! ONLINE


KPKT cari kaedah lain kawal hartanah
Oleh MOHD RIDZAUDDIN ROSLAN

27 Ogos 2020, 3:02 pm
KUALA LUMPUR – Kementerian Perumahan dan Kerajaan Tempatan (KPKT) bercadang menggunakan kaedah lain bagi mengawal isu lambakan unit rumah tidak terjual di negara ini.
Menterinya, Zuraida Kamaruddin berkata, ia berikutan pihaknya berdepan cabaran berhubung cara menjual dan melupuskan unit rumah terbabit bagi tempoh 10 tahun kebelakangan ini.
“Bagaimanapun, cadangan membabitkan cukai pengosongan yang akan dikenakan kepada pemaju gagal menjual unit rumah masing-masing masih dalam perbincangan dan belum diputuskan.
“Ketika ini, cadangan itu dibuat berdasarkan angka yang diterima melalui projek hartanah bernilai lebih RM500,000 dan bukannya melibatkan rumah berstatus mampu milik,” katanya dalam persidangan Dewan Rakyat di sini tadi.
Beliau berkata demikian ketika menjawab soalan Chang Lih Kang (PKR- Tanjung Malim) mengenai cadangan KPKT untuk melaksanakan cukai pengosongan terhadap pemaju gagal menjual rumah siap. – K! ONLINE


Projek rundingan terus PH hanya RM352 juta
Oleh MOHD RIDZAUDDIN ROSLAN

27 Ogos 2020, 2:39 pm
KUALA LUMPUR- Bekas Menteri Kewangan, Lim Guan Eng mendedahkan projek rundingan terus ketika era pemerintahan Pakatan Harapan (PH) hanya bernilai RM352 juta dan bukannya RM6.61 bilion seperti didakwa.
Mendedahkan perkara itu, Ahli Parlimen Bagan itu berkata, kebanyakan projek terbabit bukan merupakan inisiatif baharu PH, sebaliknya diwarisi daripada Barisan Nasional (BN).
Katanya, projek rundingan itu hanya diteruskan PH dengan membabitkan pemotongan kos bagi tujuan penjimatan.
“Projek di bawah PH bukanlah RM6.61 bilion, tetapi hanya RM352 juta atau 5.3 peratus daripada nilai yang diberitahu sebelum ini. Baki projek RM6.258 bilion merupakan projek diwarisi BN,” katanya pada sidang akhbar di Parlimen di sini tadi.
Isnin lalu, Menteri Kewangan, Tengku Datuk Seri Zafrul Tengku Abdul Aziz mendedahkan sebanyak 101 projek rundingan terus diluluskan PH dengan perolehan bernilai RM6.61 bilion. – K! ONLINE


Pengundi tidak perlu bimbang keluar tunaikan tanggungjawab Sabtu ini – Ketua Polis Perak
Oleh MUHAMAD TARMIZE MOHD NOR

27 Ogos 2020, 2:30 pm
KUALA KANGSAR – Orang ramai yang layak mengundi pada Pilihan Raya Kecil (PRK) Dewan Undangan Negeri (DUN) Slim tidak perlu bimbang mengenai keselamatan diri masing-masing untuk keluar mengundi pada Sabtu ini.
Ketua Polis Perak, Datuk Razarudin Husain berkata, pihaknya telah membuat persediaan secukupnya agar proses pengundian PRK DUN Slim berjalan lancar termasuk rondaan dan kawalan lalu lintas.
“Orang ramai yang layak mengundi untuk PRK ini tidak perlu bimbang mengenai keselamatan diri kerana pihak polis dan Suruhanjaya Pilihan Raya (SPR) telah mengambil membuat persediaan rapi untuk proses pengundian Sabtu ini.
“Oleh itu, para pengundi disarankan keluar mengundi awal dan mengikut masa yang ditetapkan SPR agar semua dapat menjalankan tanggungjawab masing-masing dengan selesa,” katanya.
Beliau berkata demikian ketika ditemui pemberita selepas hadir menyaksikan Serah Terima Tugas Ketua Polis Daerah Kuala Kangsar antara Asisten Komisioner Razali Ibrahim dan Asisten Komisioner Omar Bakhtiar Yaacob di Kompleks Perumahan Ibu Pejabat Polis Daerah (IPD) Kuala Kangsar di sini hari ini.
Tambah Razarudin, pihaknya memuji SPR yang turut menyediakan saluran undi yang selesa buat para pengundi walaupun dalam keadaan pelaksanaan Perintah Kawalan Pergerakan Pemulihan (PKPP) termasuk saluran khas buat pengundi bergejala.

“Keadaan tempoh berkempen setakat ini berjalan dengan aman dan tiada sebarang provokasi daripada mana-mana pihak.
“Di sini suka saya ingatkan kepada semua termasuk calon dan penyokong masing-masing agar teruskan keadaan yang aman ini di DUN Slim sehingga proses pengundian selesai Sabtu ini,” katanya.
Katanya, setakat ini pihak polis menerima empat laporan polis berkaitan PRK DUN Slim, namun hanya satu kertas siasatan dibuka melibatkan kes khianat apabila satu papan kempen calon parti yang bertanding disembur cat di kawasan Pusat Daerah Mengundi (PDM) Kampung Changkat Sulaiman, Sungkai.
“Tiga laporan lain termasuk dakwaan penyalahgunaan agensi kerajaan ketika berkempen pula kita klasifikasikan sebagai tiada apa-apa kesalahan (NOD),” katanya.
Sementara itu, dalam majlis tersebut, Omar Bakhtiar, 56, yang sebelum ini merupakan Ketua Polis Daerah Kerian dinaikkan pangkat daripada Superintendan kepada Asisten Komisioner dan mula bertugas di IPD Kuala Kangsar hari ini, manakala Razali, 60, bersara wajib bermula esok. – K! ONLINE


Restoran Hameediyah kembali beroperasi
Oleh KOSMO!

27 Ogos 2020, 2:25 pm
Oleh SAFINA RAMLI
GEORGE TOWN – Kedai nasi kandar tertua di negara ini, Restoran Hameediyah di Lebuh Campbell dibuka semula kepada pengunjung bermula semalam setelah diarahkan ditutup oleh pihak berkuasa Ahad lalu.
Restoran berusia lebih 100 tahun yang diarahkan ditutup oleh Majlis Bandaraya Pulau Pinang (MBPP) selama seminggu, kembali beroperasi lebih awal setelah pihak berkuasa berpuas hati dengan tahap pematuhan standard operasi prosedur (SOP) mencegah Covid-19 yang dikemas kini pengurusan restoran berkenaan.
Pemilik restoran berkenaan, Ahamed Seeni Pakir, 65, berkata, restoran itu dibenarkan dibuka semalam untuk makanan yang dibungkus sahaja dan hari ini dibuka sepenuhnya kepada umum.
“Restoran ini terpaksa ditutup kerana terlalu ramai pengunjung pada minggu lalu dan kami patuh dengan arahan pihak berkuasa demi keselamatan semua pihak.
“Walaupun pada masa itu pihak kami telah menempatkan dua orang anggota Ikatan Relawan Rakyat, namun ia tetap tidak dapat mengawal pengunjung supaya lebih patuh dengan SOP,” katanya ketika ditemui di sini hari ini.

Menurut Ahamed Seeni, pihaknya juga telah mengetatkan SOP mengikut arahan pihak berkuasa dan mengharapkan kerjasama daripada pelanggan untuk mematuhinya. – K! ONLINE


Coutinho enggan pulang ke Camp Nou
Oleh KOSMO!

27 Ogos 2020, 1:15 pm
MUNICH – Pemain sayap Barcelona, Philippe Coutinho dilaporkan sedia kembali membuat penampilan di Liga Perdana Inggeris berbanding pulang ke Camp Nou ketika Manchester United, Arsenal dan Chelsea berminat mendapatkan khidmatnya.
Selepas tempoh pinjamannya beraksi di Bayern Munich, Coutinho bakal pulang ke Barcelona untuk mengadakan perbincangan bersama jurulatih baharu, Ronald Koeman mengenai masa depannya.
Pemain antarabangsa Brazil itu mempunyai baki kontrak selama tiga tahun di Camp Nou tetapi Koeman dilaporkan tidak menyenaraikan namanya di dalam perancangan pasukan dan bersedia melepaskan khidmatnya.
Bagaimanapun, gaji mingguannya sebanyak £240,000 (RM1.18 juta) menyebabkan tidak banyak kelab yang bersedia terutama ketika pandemik Covid-19 menyebabkan masalah kewangan setiap pasukan agak meruncing.
Selepas berjaya membantu Bayern merangkul trofi Liga Juara-Juara, Coutinho mengakui masih belum membuat keputusan mengenai masa depannya.
“Sudah tentu saya perlu pulang ke Barcelona dan kita akan tengok apa yang akan berlaku nanti. Buat masa ini saya belum memikirkan mengenai masa depan.

“Apa yang saya boleh katakan adalah saya sudah bekerja keras sepanjang tahun untuk menikmati kejayaan seperti ini,” katanya. – AGENSI


Rodriguez bakal ke Goodison Park
Oleh KOSMO!

27 Ogos 2020, 1:10 pm
LIVERPOOL – Everton dilaporkan semakin hampir untuk mendapatkan khidmat penyerang Real Madrid, James Rodriguez sekali gus memberi sinar baharu dalam kariernya sebagai bintang bola sepak.
Perjanjian itu bakal menyaksikan Rodriguez akan kembali bersama Carlo Ancelotti yang sebelum ini membimbingnya di Santiago Bernabeu dan Bayern Munich.
Everton dilaporkan sudah mengemukakan tawaran untuk mendapatkan pemain antarabangsa Colombia itu yang berdepan situasi kelam bersama skuad bimbingan Zinedine Zidane itu.
Dia yang memiliki baki kontrak selama 12 bulan bersama Real dan dilaporkan akan menandatangani kontrak selama tiga tahun di Goodison Park.
Bulan lalu, Ancelotti memberitahu bahawa beliau sangat meminati gaya permainan pemain berusia 29 tahun itu tetapi enggan menyatakan hasrat untuk membawanya ke Everton.
“James Rodriguez adalah pemain yang saya minati tetapi saya turut meminat ramai lagi pemain.

“Ketika saya meninggalkan Real, James mengikut saya ke Munich.
“Dia juga dikaitkan dengan perpindahan ke Napoli ketika saya berada di sana dan kali ini ke Everton kerana saya di sini.
“Dia adalah pemain Real dan kita perlu menghormatinya,” jelas Ancelotti. – AGENSI


Doktor dituduh menipu pelaburan tidak wujud
Oleh KOSMO!

27 Ogos 2020, 1:07 pm
Oleh NOR SHAFAWATI YUP
SEREMBAN – Seorang pegawai perubatan didakwa di Mahkamah Majistret Seremban di sini hari ini atas tuduhan menipu dalam pelaburan yang tidak wujud membabitkan nilai keseluruhan berjumlah RM43,000 tahun lalu.
Tertuduh, Mohd. Rafi’uddin Hamidon, 30, bagaimanapun mengaku tidak bersalah atas pertuduhan itu yang dibacakan di hadapan Majistret Mahyun Yusof.
Mengikut pertuduhan, Mohd. Rafi’uddin didakwa menipu seorang lelaki berusia 34 tahun dengan memperdayakan mangsa untuk membuat pembayaran bagi urusan pelaburan tidak wujud.
Mangsa membuat pemindahan wang secara online berjumlah RM43,000 ke dalam akaun yang didaftarkan atas nama syarikat milik tertuduh.
Perbuatan itu dilakukan tertuduh di sebuah rumah di Bandar Sri Sendayan pada 2 Jun 2019 hingga 3 Jun 2019.

Pertuduhan dibuat mengikut Seksyen 420 Kanun Keseksaan dan jika didapati bersalah, tertuduh boleh dihukum penjara maksimum 10 tahun, sebatan atau boleh dikenakan denda.
Pendakwaan dikendalikan Timbalan Pendakwa Raya, Hafizah Zainul Hashimi, manakala tertuduh di wakili peguam, Faizal Rahman.
Mahkamah membenarkan tertuduh diikat jamin RM6,000 dengan seorang penjamin dan kes disebut semula pada 14 September depan. – K! ONLINE


Penjara seumur hidup tanpa parol terhadap penyerang Christchurch
Oleh KOSMO!

27 Ogos 2020, 12:54 pm
CHRISTCHURCH – Penyerang Christchurch, Brenton Tarrant dijatuhi hukuman penjara seumur hidup tanpa parol hari ini kerana jenayah pembunuhan beramai-ramai 51 orang Islam, manakala hakim menggelarnya sebagai zalim dan tidak berperikemanusiaan.
Hakim Cameron Mander berkata, Tarrant dirasuk kebencian yang mendorong dia menyerang lelaki, wanita dan kanak-kanak tidak berdosa dalam serangan keganasan paling buruk di New Zealand tahun lalu.
Katanya, tertuduh gagal dalam matlamat mempromosi fahaman ekstremis berhaluan kanan selepas menembak mangsanya tanpa belas kasihan, tetapi komuniti Islam New Zealand terus menderita akibat perbuatannya.
“Ia kejam dan lebih teruk daripada jahat. Perbuatan kamu tidak berperikemanusiaan,” kata hakim.
Tarrant merupakan pelampau kulit putih berumur 29 tahun dan berasal dari Australia. Lelaki itu mengundang kebencian seluruh dunia apabila dia mengamuk selama 20 minit di dua masjid di Christchurch semasa solat Jumaat.
Tarrant mengaku bersalah terhadap 51 pertuduhan membunuh, 40 cubaan membunuh dan satu pertuduhan keganasan sekali gus mengubah pengakuan tidak bersalah sebelum ini.

Pendakwa raya, Mark Zarifeh berkata, kekejaman yang dilakukan Tarrant tiada tolok banding dalam sejarah jenayah di New Zealand.
“Hidup di sebalik tirai besi adalah hukumn paling wajar buat Tarrant,” katanya.
Ketika hukuman dibacakan, Tarrant tidak menunjukkan sebarang emosi.
“Sejak suami dan anak lelaki saya mati, saya tidak pernah tidur lena, saya tidak fikir akan dapat tidur lena lagi.
“Hukuman Tarrant sepatutnya berterusan selama-lamanya,” kata balu, Ambreen Naeem.
Tarrant menerima hukuman tersebut dan mengetepikan haknya untuk bercakap ketika keputusan perbicaraan diumumkan.
Sebaliknya, peguam lantikan mahkamah, Pip Hall membuat kenyataan pendek bagi pihak Tarrant sebelum hakim membacakan hukuman tertuduh.
“Tarrant tidak menentang keputusan bahawa dia sepatutnya dihukum penjara seumur hidup tanpa parol,” kata Hall. – AFP


6 anggota keselamatan didakwa bantu jenayah terancang
Oleh MOHD SHARKAWI LONDING

27 Ogos 2020, 2:19 pm
KOTA TINGGI – Seorang pegawai tentera berpangkat Mejar merupakan antara enam anggota keselamatan dihadapkan ke Mahkamah Sesyen di sini hari ini atas tuduhan membantu sindiket jenayah terancang Geng Otong.
Selain tertuduh, Mejar Zaifol Abdul Hamid, 43, turut didakwa adalah seorang lagi anggota tentera iaitu Sarjan Mohammad Riduan Razali, 35.
Turut dituduh empat anggota polis melibatkan berpangkat Koperal dan Lans Koperal iaitu Hong Tiong Khim, 24; Saddam Hussen Ismail, 29; Muhamad Safuan Taharin, 29, dan Mohd. Ariff Mustafa, 54.
Bagaimanapun, tiada pengakuan direkodkan daripada kesemua tertuduh selepas pertuduhan dibacakan secara berasingan di hadapan Hakim Zahilah Mohamad Yusoff.
Mengikut kertas pertuduhan, mereka didakwa membantu ahli kumpulan jenayah Geng Otong di daerah Kota Tinggi di antara 28 September 2017 hingga April 2020.
Pertuduhan dijalankan mengikut Seksyen 130W Kanun Keseksaan (Akta 574) yang memperuntukkan hukuman penjara sehingga 10 tahun jika sabit kesalahan.

Pendakwaan kes dikendalikan oleh Timbalan Pendakwa Raya, Idham Abd. Ghani dan Rohaiza Abd. Rahman.
Dalam prosiding itu, Saddam Hussen dan Tiong Khim diwakili peguam bela, Lydiana Mansor manakala Muhamad Safuan dan Zaifol pula diwakili peguam Ahmad Yusri Ahmad Fuad.
Bagi tertuduh Mohd. Ariff pula diwakili peguam Jefri Jaafar dan peguam Farid Aziz mewakili tertuduh Mohammad Riduan.
Mahkamah tidak menetapkan sebarang jaminan kepada semua tertuduh dan menetapkan tarikh 15 Oktober ini sebagai sebutan semula kes.- K! ONLINE


Syuk mengaku pernah curang
Oleh MOHD. HAIKAL ISA

27 Ogos 2020, 12:20 pm
KUALA LUMPUR – Selepas hampir sebulan mendiamkan diri, penyampai radio Hot FM, Shuk Sahar akhirnya tampil menjelaskan dakwaan mengatakan pernah berlaku curang terhadap isterinya, Rossalennah Natassyiah Asshafera.
Menurut Shuk atau nama sebenarnya, Mohammad Shukri Mohamed Sahar, 34, dia bukan sengaja mahu mendiamkan diri, sebaliknya ketika kontroversi sebaliknya hangat diperkatakan, dia sedang melakukan persiapan menyambut Hari Raya Aidiladha bersama keluarganya.
“Ketika benda itu (isu curang) berlaku, saya dan isteri serta anak dalam perjalanan pulang ke kampung di Pulau Pinang untuk menyambut hari raya dan disebabkan itu saya ambil keputusan untuk berdiam diri.
“Sepanjang waktu itu, isteri dan saya tak pernah berenggang. Alhamdulillah, hubungan kami baik-baik sahaja. Sebagai seorang lelaki, ketua keluarga dan suami, kita tidak mungkin lari daripada buat kesilapan.
“Saya mengaku yang saya pernah kenal insan terbabit dan isteri pun mengetahui perkara itu. Sebenarnya masalah tersebut sudah lama diselesaikan antara kami,” katanya.
Shuk ditemui pada majlis santai bersama media anjuran Hot FM & Kool FM yang diadakan di Red Box, The Gardens, Kuala Lumpur, malam tadi.

Jelasnya lagi, dia banyak belajar daripada insiden tersebut dan tidak mahu lagi menoleh ke belakang.
“Walau bagaimanapun, saya tak tahu apa motif individu terbabit yang menyebarkan perkara itu. Saya sudah pun berbincang dengan isteri dan ambil keputusan untuk tidak mengulas lebih lanjut.
“Apa yang dah berlaku sudah berlalu dan saya nak fokus kepada keluarga serta kerjaya sahaja sekarang ini,” ujarnya.
Pada hujung Julai lalu, nama Shuk menjadi bualan hangat apabila didakwa menjalinkan hubungan sulit dengan seorang wanita dikenali sebagai Fara Salleh.
Kisah mengenai kecurangannya didedahkan oleh seorang pengguna dalam laman Twitter bersama bukti menerusi beberapa keping foto.
Menurut Shuk, kontroversi mengaitkannya cukup memberi pengajaran. Perkara tersebut diakui memberikan tamparan buat sepanjang bergelar anak seni.
“Biarpun saya seorang pelawak dan selalu dilihat bergurau namun saya juga manusia biasa. Kalau kita terhantuk mesti akan rasa sakit. Isu ini memang buat saya ‘down’ namun saya ambil semua perkara itu daripada sudut positif.
“Saya menjadi lebih menghargai isteri dan keluarga. Saya akan pertahankan keluarga sampai bila-bila. Saya belajar daripada kesilapan dan akan lebih berhati-hati selepas ini dalam berkawan,” jelasnya lagi.
Shuk berkahwin dengan Rossalennah pada 20 Disember 2015 di kediaman keluarga isterinya di Sandakan, Sabah.
Hasil perkahwinan, Shuk dan isteri dikurniakan dua cahaya mata perempuan iaitu Nur Qurratu Ain, 3, dan Aimy yang kini berusia setahun. – K! ONLINE


Barcelona perlu cari jalan halang Messi
Oleh KOSMO!

27 Ogos 2020, 1:00 pm
BARCELONA – Bekas Presiden Barcelona, Joan Gaspart menggesa pasukan itu supaya terus menghalang pemain bintang, Lionel Messi daripada meninggalkan Camp Nou musim ini.
Menurutnya, The Catalan tidak boleh melepaskan Messi pada jendela perpindahan kali ini dengan nilai kurang daripada €700 juta (RM3.45 bilion) seperti yang termaktub di dalam klausa pelepasan pemain itu.
“Saya telah melihat kontrak tersebut dan ia sangat jelas. Klausa dan kontrak itu hanya akan berakhir pada Jun 2021.
“Saya lebih rela dia meninggalkan Barcelona pada penghujung musim depan secara percuma berbanding dia pergi dengan nilai yang lebih rendah daripada €700 juta. Musim depan dia sudah berusia 34 tahun dan kita boleh tengok berapa nilainya yang tinggal,” katanya.
Messi adalah penjaring terbanyak sepanjang zaman buat Barcelona apabila meledak 634 gol dan 276 umpanan gol dalam 731 penampilan dalam semua kejohanan.
Dalam pada itu, Gaspart mengakui bahawa situasi yang sama berlaku kepadanya ketika mengepalai pasukan itu pada musim 2000 hingga 2003 lalu dan mahu pihak pengurusan mengutamakan kelangsungan Barcelona terlebih dahulu berbanding pemain.

“Sesiapa yang mahukan Messi perlu membayar nilai pelepasannya. Perkara yang sama saya lakukan ketika melepaskan khidmat Luis Figo dan Rivaldo sebelum ini.
“Jika Messi pergi dengan nilai yang kurang daripada €700 juta, ia adalah suatu yang memalukan, lebih malu berbanding ketika mereka tewas 2-8 kepada Bayern sebelum ini,” jelasnya. – AGENSI


Bekas penjawat awam didakwa buat tuntutan palsu
Oleh KOSMO!

27 Ogos 2020, 1:13 pm
Oleh DIYANATUL ATIQAH ZAKARYA
MELAKA – Seorang bekas Penolong Pegawai Perpaduan Alor Gajah dihadapkan ke Mahkamah Sesyen di sini hari ini atas pertuduhan membuat tiga tuntutan palsu bernilai RM6, 000 tiga tahun lalu.
Tertuduh, Fatihah Azmi, 32, bagaimanapun mengaku tidak bersalah atas tiga pertuduhan yang dibacakan oleh jurubahasa mahkamah di hadapan Hakim Datuk Mohd. Nasir Nordin.
Mengikut pertuduhan pertama sehingga ketiga, wanita itu didakwa dengan sengaja telah memberikan kepada seorang ejen, Mazlina Amirullah iaitu seorang Pegawai Perubatan Pejabat Kesihatan Daerah Alor Gajah tiga dokumen berbeza invois bertarikh 2 Oktober 2017.
Tertuduh menyedari yang mana prinsipal itu mempunyai kepentingan mengenainya dan mengandungi butir dokumen palsu iaitu mengenai perkhidmatan makan minum bagi Karnival Perpaduan Peringkat Parlimen Masjid Tanah Bersama Komuniti Sihat Perkasa Negara (KOSPEN) pada 30 September dan 7 Oktober 2017.
Ketiga-tiga invois itu masing-masing berjumlah RM2, 000, dikeluarkan tertuduh dengan mengetahui yang mana sebenarnya pembekalan makanan itu tidak dilakukan.

Ketiga kesalahan itu dilakukan tertuduh di Pejabat Kesihatan Daerah Alor Gajah pada Oktober 2017.
Bagi kesalahan itu, tertuduh yang bekerja di bawah Jabatan Perpaduan Negara dan Integrasi Nasional (JPNIN) Melaka itu didakwa mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah 24(2) akta sama.
Sabit kesalahan tertuduh boleh dikenakan hukuman penjara maksimum 20 tahun dan dikenakan denda tidak kurang daripada lima kali ganda jumlah dipalsukan atau RM10, 000, mengikut mana-mana yang lebih tinggi.
Tertuduh juga turut tidak mengaku bersalah atas tiga pertuduhan pilihan iaitu dengan curang memperdayakan seorang Pegawai Perubatan Pejabat Kesihatan Daerah Alor Gajah untuk mempercayai tiga invois berbeza bernilai keseluruhan RM6, 000 dikeluarkan bagi tujuan seperti pertuduhan di atas.
Bagi kesalahan itu, tertuduh didakwa di bawah Seksyen 471 Keseksaan (Akta 574) dan boleh dihukum di bawah Seksyen 465 akta sama yang memperuntukkan hukuman penjara maksimum dua tahun atau dikenakan denda atau dengan kedua-duanya sekali.
Terdahulu, pendakwaan yang dikendalikan, Timbalan Pendakwa Raya SPRM, R. Francine Cheryl mencadangkan jumlah jaminan sebanyak RM5, 000 bagi ketiga-tiga pertuduhan.
Tertuduh yang tidak diwakili peguam bagaimanapun merayu jaminan rendah diberikan atas budi bicara mahkamah.
Selepas mendengar rayuan kedua pihak, Mohd. Nasir membenarkan tertuduh diikat jamin sebanyak RM5, 000 dengan seorang penjamin berserta syarat tambahan perlu melaporkan diri di pejabat SPRM dan menyerahkan pasport sehingga kes selesai.
Beliau kemudian menetapkan tarikh 7 Oktober depan untuk lantikan peguam dan sebutan semula kes. Tertuduh kemudian membayar jaminan tersebut. – K! ONLINE


9.9 juta orang sudah terima kredit e-Penjana
Oleh MOHD RIDZAUDDIN ROSLAN

27 Ogos 2020, 12:04 pm
KUALA LUMPUR – Seramai 9.9 juta rakyat Malaysia direkodkan telah menerima kredit berjumlah RM50 setiap orang menerusi inisiatif Pelan Jana Semula Ekonomi Negara (e-Penjana) setakat 14 Ogos lalu.
Timbalan Menteri Kewangan II, Mohd. Shahar Abdullah berkata, pemberian kredit melalui penyedia perkhidmatan e-Dompet terpilih itu melibatkan peruntukan sebanyak RM495.4 juta.
“Permohonan untuk e-Penjana telah dibuka mulai 31 Julai lalu dan akan ditawar sehingga 24 September 2020.
“Ia boleh digunakan bagi pembelian menerusi penyedia perkhidmatan e-Dompet terpilih seperti Touch n’ Go e Wallet, GrabPay dan Boost sebelum 30 September depan,” katanya pada persidangan Dewan Rakyat di sini tadi.
Beliau berkata demikian ketika menjawab soalan Wong Shu Qi (PH-Kluang) yang mahu mengetahui jumlah pemohon berjaya menebus e-Tunai sebanyak RM50 setakat 30 Jun 2020. – K! ONLINE


Gangguan air di tiga daerah Kelantan
Oleh KOSMO!

27 Ogos 2020, 2:14 pm
Oleh ROHANA MOHD NAWI
KOTA BHARU – Sebanyak 32,018 akaun pengguna merangkumi lebih 100 kawasan sekitar Kota Bharu, Machang dan Pasir Puteh terputus bekalan air berikutan kebocoran besar yang berlaku Loji Rawatan Air, Merbau Chondong dekat Machang hari ini.
Ketua Jabatan komunikasi Korporat Dan Latihan, Air Kelantan Sdn.Bhd. (AKSB), Mat Noor Awang berkata, bekalan air terputus ekoran kerja-kerja yang pembaikian sedang dijalankan dalam tempoh tiga hari bermula hari ini dan dijangka siap Sabtu ini.
Katanya, kerja-kerja pembaikian paip air mentah jenis GRP bersaiz 1100 mililiter sedang dilakukan oleh kontraktor yang dilantik.
“Berikutan kejadian itu, kita akan melakukan agihan air kepada semua pelanggan yang terlibat di seluruh kawasan berkenaan. Sebanyak 500 gelen air dibekalkan ke tangki statik disediakan di lokasi terpilih mengikut keperluan untuk kemudahan pengguna yang terjejas.
“Dalam tempoh tiga hari, kita akan menyediakan enam lori tangki ke seluruh kawasan bagi memastikan pengguna terlibat tidak terputus bekalan,” katanya pada sidang akhbar penutupan Loji Rawatan Air Merbau Chondong di AKSB di sini hari ini.

Hadir sama, Ketua Jabatan Operasi AKSB, Wan Khairuddin Wan Omar dan Ketua Jabatan Pengeluaran dan Fasiliti AKSB, Wan Zamri Wan Hamat.
Mengulas lanjut mengenai bekalan air, Mat Noor berkata, lori tangki dari jajahan Tanah Merah, Kuala Krai, Tumpat, Pasir Mas, Machang dan Pasir puteh akan bergerak dalam tempoh 24 jam bagi memastikan pengguna tidak terputus bekalan.
Katanya, keutamaan penghantaran air ke akaun kritikal dan akaun besar termasuk di Pusat Akhlak Machang, Ibu pejabat Polis Daerah, Sekolah Berasrama Penuh, Universiti Teknologi Mara (UiTM), sekolah dan kantin.
Sepanjang tempoh pembaikian paip, orang ramai boleh menghubungi menerusi talian 15777 atau terus WhatsApp ke nombor 019-575 5777.
Sehubungan itu, AKSB memohon maaf di atas kesulitan pelanggan dan akan memastikan kerja-kerja dapat disiapkan mengikut tempoh yang ditetapkan. – K! ONLINE


Selangor sedia lulus tapak balai bomba baharu
Oleh KOSMO!

28 Ogos 2020, 8:58 pm
Oleh NOR AZIHAN MD. GHAZALI
SHAH ALAM – Kerajaan negeri bersedia mempertimbangkan kelulusan permohonan pembinaan balai bomba baharu ekoran pertambahan lokaliti di sesebuah kawasan.
Menteri Besar Selangor, Datuk Seri Amirudin Shari berkata, ini bagi mengurangkan tekanan (sesuatu kes) pada sesebuah balai bomba di negeri ini.
“Kerajaan negeri tiada masalah meluluskan permohonannya dan sedang berusaha mengenai tapak-tapak balai tersebut.
“Saya melihat ini sebagai satu keperluan dan taklimat dengan pihak bomba juga sudah diadakan sebelum ini.
“Bidang kuasa kerajaan negeri dalam memastikan tapak dan lokaliti yang sesuai termasuk memberikan kos yang sebaiknya kepada urusan tanah mereka, urusan selanjutnya bergantung kepada pihak Kementerian Perumahan dan Kerajaan Tempatan (KPKT),” katanya di sini hari ini.

Bagaimanapun, beliau tidak menyatakan jumlah balai baharu yang akan dibina nanti.
Terdahulu, beliau menyempurnakan program sumbangan dan menyambut ketibaan Pegawai Bomba, Mohd. Fakhrul Munir Mohd. Isa yang membuat kayuhan secara solo di Balai Bomba dan Penyelamat Bukit Jelutong, di sini.
Pada majlis itu juga, Amirudin turut mengumumkan sumbangan kerajaan negeri berjumlah RM10,000 kepada Tabung Kebajikan Anggota Bomba bagi membantu anggota dan keluarga yang memerlukan.
Untuk rekod, Mohd. Fakhrul Munir yang juga Jurulatih Akademi Bomba dan Penyelamat Wilayah Tengah, Kuala Kubu Bharu membuat kayuhan secara solo sempena merdeka bagi mengumpul dana untuk Tabung Kebajikan Anggota Bomba.
Setakat ini, Mohd. Fakhrul Munir telah melalui 60 Balai Bomba dan Penyelamat serta berbaki tiga lagi balai iaitu Shah Alam, Puchong dan dijangka berakhir di Putrajaya pada 31 Ogos ini.
Dia dijangka menghabiskan kayuhan mengelilingi Semenanjung Malaysia sejauh 2,020 kilometer (km). – K! ONLINE


Tiga keldai akaun diberkas polis
Oleh MOHD YUNUS YAKKUB

28 Ogos 2020, 9:30 pm
KLANG – Polis menahan tiga wanita yang menjadi keldai akaun selepas terlibat dalam penipuan melibatkan jumlah keseluruhan RM21,230 dalam tiga serbuan berasingan bermula Selasa lalu.
Kesemua suspek ditahan berusia 25 hingga 42 tahun ditahan di Negeri Sembilan, Johor dan Selangor.
Ketua Polis Daerah Klang Utara, Asisten Komisioner Nurulhuda Mohd. Salleh berkata, mereka ditahan susulan terlibat dalam penipuan pembelian pelitup muka, telefon bimbit jenis Iphone 6 Dan pinjaman peribadi.
Katanya, berdasarkan hasil siasatan mendapati kesalahan mereka dilakukan dalam tempoh 2015 hingga Julai tahun ini.
“Salah seorang mangsa telah diperdaya dengan membuat lapan transaksi berjumlah keseluruhan RM16,680 di dalam empat akaun yang berbeza.
“Mangsa ditipu untuk tujuan pinjaman peribadi sebanyak RM20,000,” katanya dalam kenyataan di sini hari ini.

Kata Nurulhuda, semakan mendapati ketiga-tiga wanita terbabit masing-masing mempunyai dua, tiga dan lima rekod lampau melibatkan kes penipuan.
Jelasnya, salah seorang daripada suspek telah dituduh di Mahkamah Klang dengan kes disiasat mengikut Seksyen 420 Kanun Keseksaan.
“Justeru, kita menasihatkan orang ramai supaya sentiasa berhati-hati dan tidak mudah terpedaya dengan tipu helah yang dilakukan pihak tertentu.
“Orang ramai juga perlu membuat semakan secara terperinci sebelum melakukan apa-apa transaksi dan pembayaran dengan membuat semakan melalui http://ccid.rmp.gov.my/semakmule/ bagi melihat sama ada akaun itu pernah disiasat atau sebaliknya,” katanya. – K! ONLINE


Maritim Malaysia patahkan cubaan seludup 500kg daun ketum
Oleh KOSMO!

28 Ogos 2020, 7:21 pm
Oleh NUR NAZLINA NADZARI
KANGAR – Cubaan seorang lelaki tempatan disyaki tekong untuk menyeludup 500 kilogram (kg) daun ketum bernilai RM10,000 ke negara jiran melalui jalan laut berjaya dipatahkan Maritim Malaysia (APMM) hari ini.
Suspek berusia 40 tahun itu ditahan selepas dikesan menghala sempadan negara dengan sebuah bot fiber kira-kira pukul 2.33 pagi.
Pengarah Zon Maritim Kuala Perlis, Komander Maritim Mohd. Shafie Paing berkata, pihaknya menerima maklumat tentang sebuah bot dalam keadaan mencurigakan daripada Angkatan Tentera Malaysia (ATM) melalui unit Unmanned Aircraft Systems (UAS).
“Pasukan APMM yang sedang dalam tugas Op Benteng Laut mengesan sebuah bot tanpa nombor pendaftaran di perairan negeri ini pada jarak kira-kira 0.9 batu nautika barat Kuala Perlis,” katanya pada sidang akhbar di sini hari ini.
Kata beliau, bot itu yang menghala sempadan negara didapati menukar haluan ke arah darat sebaik sahaja menyedari kehadiran pihak berkuasa, namun berjaya dipintas anggota APMM.

“Suspek kemudian bertindak terjun ke dalam laut dengan meninggalkan bot sebelum berenang melarikan diri ke darat sebelum berjaya ditangkap,” ujarnya.
Menurut Mohd. Shafie, pemeriksaan ke atas bot itu menemui 50 bungkusan plastik mengandungi daun ketum yang disyaki mahu diseludup ke Satun, Thailand.
“Selain daun ketum, kita turut merampas  bot fiber dan enjin sangkut dengan nilai keseluruhan rampasan sebanyak RM20,000,” jelasnya.
Ujar beliau, modus operandi penyeludupan ketum yang digunakan tekong itu adalah keluar ketika air laut mula surut pada awal pagi.
“Ini memudahkan penyeludup mengambil kesempatan struktur bot fiber yang lebih mudah bergerak dalam keadaan berlumpur berbanding bot milik penguat kuasa,” katanya. – K! ONLINE


Kanak-kanak 7 tahun cemas jari tersepit di kerusi plastik
Oleh KOSMO!

28 Ogos 2020, 9:25 pm
Oleh SHAARANI ISMAIL
SERI ISKANDAR – Seorang kanak-kanak lelaki berdepan detik-detik cemas apabila jari hantu di kedua-dua belah tangannya tersepit pada sebuah kerusi plastik dalam kejadian di sini petang tadi.
Dalam kejadian itu, kedua-dua jari kanak-kanak berkenaan tidak dapat dikeluarkan selepas dia dipercayai bermain dengan kerusi berkenaan.
Jurucakap Bomba dan Penyelamat Perak berkata, kejadian berlaku di Jalan Setia Maju, Taman Maju di sini pukul 5 petang tadi.
Katanya, pihaknya menerima panggilan pukul 5.17 petang sebelum bergegas ke lokasi kejadian bagi memberikan bantuan.
“Bomba mengambil masala selama kira-kira 10 minit dengan menggunakan peralatan khas bagi mengeluarkan jari kanak-kanak berkenaan.

“Kanak-kanak berkenaan tidak mengalami sebarang kecederaan dan diserahkan kepada ibu bapanya,” katanya ketika dihubungi di sini hari ini.
Operasi tamat pada pukul 5.40 petang. – K! ONLINE


PKPP dilanjutkan sehingga 31 Disember
28 Ogos 2020, 8:52 pm
KUALA LUMPUR – Perintah Kawalan Pergerakan Pemulihan (PKPP) dilanjutkan sehingga 31 Disember 2020.
Perdana Menteri, Tan Sri Muhyiddin Yassin berkata, tindakan itu diambil ekoran situasi negara yang masih berhadapan dengan risiko penularan Covid-19 menerusi kluster Sivagangga, Tawar dan Sala di negeri Kedah, Sanglang di Perlis dan juga kluster di negeri Sarawak baru-baru ini.
Ujar beliau, kerajaan masih memerlukan mekanisme undang-undang untuk meneruskan usaha mencegah dan mengawal penularan wabak Covid-19.
“Justeru, demi kepentingan saudara-saudari sekalian, kerajaan telah memutuskan Perintah Kawalan Pergerakan Pemulihan dilanjutkan sehingga 31 Disember.
“Dengan pelanjutan tempoh PKPP, tindakan penguatkuasaan di bawah Akta Pencegahan dan Pengawalan Penyakit Berjangkit 1988 atau Akta 342 masih boleh diambil. Ini adalah untuk memastikan semua pihak mematuhi Prosedur Operasi Standard dan protokol kesihatan yang ditetapkan,” katanya dalam Perutusan Khas PKPP yang disiar secara langsung sebentar tadi. – K! ONLINE


Dua projek rundingan terus diluluskan Guan Eng – Zuraida
Oleh NOR IDAYU BOSRO

28 Ogos 2020, 7:13 pm
PUTRAJAYA – Menteri Perumahan dan Kerajaan Tempatan, Zuraida Kamaruddin mendedahkan dua projek bernilai RM170.79 juta yang dianugerahkan secara rundingan terus kepada kementeriannya dijalankan oleh Lim Guan Eng selaku bekas Menteri Kewangan ketika pentadbiran kerajaan Pakatan Harapan (PH).
Beliau berkata, dua projek berkenaan ialah projek Sisa Pepejal Taman Beringin bernilai RM170,294,400 dan Sistem Perisian Perakaunan Century bernilai RM501,206.37.
“Saya mengesahkan bahawa rundingan terus tersebut dijalankan Guan Eng sendiri.
“Ini bertentangan sama sekali dengan permainan fakta yang cuba diputarbelitkan oleh pihak pembangkang Pakatan Harapan yang menuduh bahawa rundingan terus projek sisa pepejal Taman Beringin dimulakan oleh kementerian saya,” katanya dalam satu kenyataan akhbar di sini hari ini.
Zuraida berkata, penasihat syarikat Bumi Segar Indah, Tamrin Tun Ghaffar, yang merupakan penyokong tegar PH telah mewakili syarikat tersebut bertemu Guan Eng pada 28 November 2018.
Katanya, Guan Eng, pada pertemuan itu, bukan sahaja membincangkan tentang rundingan semula projek tersebut malah bersetuju untuk mengurangkan kos tipping fee 10 peratus lebih rendah daripada kos asal kononnya sebagai penjimatan untuk kerajaan.

“Guan Eng kemudian menasihatkan Bumi Segar Indah untuk menghubungi KPKT bagi membentangkan kertas cadangan formal.
“Seterusnya, projek tersebut diluluskan oleh Kementerian Kewangan di bawah Guan Eng dengan surat bertarikh 20 Februari 2019 dari Kementerian Kewangan kepada Ketua Setiausaha KPKT,” katanya.
Katanya, projek perisian Century yang turut melibatkan lima kementerian lain juga diluluskan Kementerian Kewangan.
“Saya berharap, pada masa hadapan pemimpin PH dapat membuat sedikit penyelidikan tentang fakta sebelum mengelirukan orang awam,” katanya. – K! ONLINE


Pemandu maut, tiga wanita cedera
Oleh KOSMO!

28 Ogos 2020, 10:57 pm
Oleh KHAIRUL MOHD. ALI
JOHOR BAHRU – Seorang lelaki maut manakala tiga wanita cedera apabila kereta Proton Saga dinaiki mereka terlibat dalam kemalangan dengan sebuah lori di Jalan Ulu Pulau, menghala ke Pekan Nenas, dekat sini hari ini.
Komander Operasi dari Balai Bomba dan Penyelamat Pekan Nenas, Pegawai Bomba Kanan II, Md. Nor Parmon berkata, pihaknya menerima panggilan kecemasan pada pukul 5.31 petang.
Katanya, operasi melibatkan tujuh pegawai dan anggota serta sebuah jentera.
“Setibanya di lokasi, pemandu Proton Saga iaitu seorang lelaki dewasa maut, manakala tiga yang lain termasuk dua wanita cedera.
“Sementara itu, pemandu lori terlibat tidak mengalami sebarang kecederaan,” katanya dalam satu kenyataan, di sini hari ini.

Tambahnya, operasi kemudian ditamatkan pada pukul 6.55 petang. – K! ONLINE


Sinergi kolaborasi FAS, Team Bosskurr
Oleh MUHAMAD ARDIE PUTRA SUHAIMI

28 Ogos 2020, 8:45 pm
Anjur program amal The Clash bagi dapatkan dana kepada badan kebajikan
PERSATUAN Bola sepak Selangor (FAS) telah mengadakan kerjasama dengan pasukan e-Sukan terkemuka negara, Team Bosskurr untuk menganjurkan program amal The Clash di Pusat Latihan FAS, Shah Alam pada 20 Ogos lepas.
Program amal melibatkan pertarungan permainan video PlayerUnknown Battleground’s Mobile (PUBG) dianjurkan sebagai inisiatif untuk mendapatkan dana bagi disalurkan kepada badan kebajikan.
Selain itu, program itu juga menjadi titik pertemuan antara atlet sukan bola sepak dan pemain e-Sukan profesional untuk berkongsi pentas dan bekerjasama demi mencapai sebuah objektif yang lebih baik.
Presiden FAS, Raja Muda Selangor Tengku Amir Shah ibni Sultan Sharafuddin Idris Shah Alhaj turut menjadi sebahagian daripada peserta program dan berentap bersama-sama pemain pasukan FAS dan Team Bosskurr.
Tengku Amir Shah sempat menzahirkan rasa gembira atas kerjasama antara FAS dan pasukan e-Sukan khususnya dalam memberikan lebih banyak manfaat kepada badan yang memerlukan.

“Beta berpendapat, ia satu program yang bagus dengan kolaborasi pertama bersama pasukan tersohor arena e-Sukan tanah air iaitu Team Bosskurr.
“Kita pernah melakukan beberapa program e-Sukan yang lain tetapi untuk permainan video PUBG, ini adalah yang pertama. Beta percaya, penyokong Gergasi Merah dan peminat PUBG juga teruja dengan program yang dianjurkan.
“Paling penting, kutipan daripada program The Clash ini akan disalurkan kepada badan kebajikan untuk membantu mereka ketika pandemik Covid-19 yang melanda ketika ini,” titah Tengku Amir Shah dalam satu kenyataan baru-baru ini.
TENGKU AMIR SHAH (kanan) meluangkan masa beramah mesra dengan bintang e-Sukan, Soloz ketika program amal The Clash di Pusat Latihan FAS, Shah Alam pada 20 Ogos lepas.
Sementara itu, wakil kepada Team Bosskurr, Nureddy Nursal yang lebih dikenali sebagai Daddy mengakui sangat teruja dengan kerjasama melibatkan pasukan e-Sukan bersama persatuan sukan profesional seperti FAS.
“Ini adalah program yang sangat bagus kerana bukan selalu pasukan e-Sukan dapat berada dalam satu arena bersama persatuan sukan dan lebih menarik ia dilakukan hasil tujuan kebajikan.
“Saya harap program ini akan jadi permulaan untuk mana-mana badan sukan menjalinkan lebih banyak kerjasama bersama pasukan e-Sukan dan tidak semestinya Team Bosskurr sahaja tapi dengan pasukan e-Sukan yang lain,” katanya.
BINTANG Selangor, Brendan Gan (kiri) dan Safuwan Baharudin turut serta berentap dalam program The Clash di Pusat Latihan FAS, Shah Alam.
Program The Clash mencipta sejarahnya tersendiri apabila mendapat lebih 485,000 tontonan dalam masa 2 jam sewaktu disiarkan secara langsung di Facebook rasmi FAS dan laman sosial milik wakil Team Bosskurr, Soloz (Faris Zakaria).
Dalam siaran secara langsung tersebut, penonton disajikan dengan aksi pertempuran permainan PUBG oleh kedua-dua wakil pasukan selain turut menghulurkan derma dan sumbangan seikhlas hati.
Kerjasama antara FAS dan pasukan Team Bosskurr telah berjaya menjana RM5,000 hasil sumbangan penonton untuk disalurkan kepada persatuan Agape Love iaitu sebuah badan sukarelawan yang sudah beroperasi lebih 10 tahun dan membantu ratusan remaja di sekitar Kuala Lumpur dan Selangor untuk mendapat pembelaan sewajarnya.


18,401 telah pulang dan dikuarantin
Oleh EDDY AQMAL MOHAMED HAMIDI

28 Ogos 2020, 7:10 pm
KUALA LUMPUR – Seramai 18,401 individu telah ditempatkan di 68 hotel dan enam Institut Latihan Awam (ILA) di seluruh negara selepas pulang ke tanah air melalui pintu masuk sempadan antarabangsa.
Menteri Kanan Pertahanan, Datuk Seri Ismail Sabri Yaakob berkata, daripada jumlah itu, seramai 7,965 sedang menjalani proses kuarantin wajib, 10,380 dibenarkan pulang manakala 56 lagi telah dihantar ke hospital untuk mendapatkan rawatan.
“Semalam Polis Diraja Malaysia telah melakukan sebanyak 434 pemeriksaan terhadap individu yang sedang menjalani kuarantin wajib 14 hari di kediaman masing-masing dan kesemua mereka didapati mematuhi prosedur operasi standard (SOP) yang ditetapkan.
“PDRM bersama petugas Kementerian Kesihatan Malaysia (KKM) akan sentiasa membuat pemeriksaan dan pemantauan terhadap individu-individu terbabit bagi memastikan SOP dipatuhi,” katanya dalam satu kenyataan hari ini.
Mengulas lanjut, Ismail berkata, seramai 88 individu telah ditahan atas kesalahan ingkar Perintah Kawalan Pergerakan (PKP) dan daripada jumlah itu, seramai 84 individu telah dikompaun, manakala empat lagi direman.
“Antara kesalahan ingkar arahan PKP termasuk gagal menyediakan peralatan dan catitan keluar masuk (31), tidak memakai pelitup muka (15), premis beroperasi lebih masa (3), parti persendirian (32) serta aktiviti dengan melibatkan kehadiran orang ramai yang menyukarkan penjarakan sosial (7),” jelas kenyataan itu.

Dalam perkembangan lain, sebanyak 9,760 operasi sanitasi merangkumi 134 zon telah dilakukan di bawah kawal selia Kementerian Perumahan dan Kerajaan Tempatan (KPKT) sejak 30 Mac lalu.
“Sebanyak 12,899 premis telah disanitasi yang terdiri daripada 2,702 pusat perniagaan, 5,680 bangunan kerajaan, 1,595 kawasan perumahan, 2,568 tempat awam dan 354 pasar raya.
“Semalam, sebanyak 15 operasi sanitasi meliputi 13 Zon termasuk tiga Zon Kuning dan 10 Zon Hijau yang melibatkan tujuh buah negeri antaranya Sarawak, Sabah, Kedah, Terengganu, Pahang, Melaka dan Wilayah Persekutuan Kuala Lumpur telah dilakukan melibatkan 154 anggota dari Jabatan Bomba dan Penyelamat Malaysia serta 68 agensi-agensi lain,” katanya. – K! ONLINE


Rekod tanpa kalah Perak lebur
Oleh KOSMO!

28 Ogos 2020, 11:31 pm
Oleh AZIZAN HASHIM
IPOH – Rekod tanpa kalah Perak dalam saingan Liga Super 2020 lebur apabila tumpas 0-1 di tangan Melaka United di Stadium Perak di sini sebentar tadi.
Muhammad Ferris Danial Mat Nasir muncul wira pelawat apabila menyumbat gol kemenangan pasukannya.
Anak buah Zainal Abidin Hassan itu memanfaatkan kealpaan benteng tuan rumah apabila mudah menewaskan penjaga gpl Perak, Mohamad Nasrullah Abdul Aziz di sebelah kanan. pada minit-51.
Anak buah Mehmet Durakovic hanya boleh menyalahkan diri kerana gagal memanfaatkan peluang diperolehi.
Walaupun Perak cuba bangkit selepas itu tetapi segala usaha mereka tidak berjaya.

Turun selepas berehat hampir empat bulan gara-gara Perintah Kawalan Pergerakan (PKP), kedua-dua pasukan tampak bergelut dengan persembahan masing terutama di babak pertama dan gagal menyudahkan peluang dicipta.
Skrip babak kedua tidak berubah dengan kedua-dua pasukan mempamer corak berbeza dan nasib nyata lebih menyebelahi pelawat apabila berjaya memecah kebuntuan. – K! ONLINE


PDRM belanja RM67 juta beli 425 MPV baru
Oleh KOSMO!

28 Ogos 2020, 5:56 pm
Oleh DIYANATUL ATIQAH ZAKARYA
MELAKA – Polis Diraja Malaysia (PDRM) menambah baik kualiti kereta rondaan polis (MPV) dengan pembelian 425 kereta baharu melibatkan kos perbelanjaan sebanyak RM67 juta.
Pengarah Jabatan Pencegahan Jenayah dan Keselamatan Komuniti (JPKK) Bukit Aman, Datuk Zainal Abidin Karim berkata, 250 daripadanya adalah MPV jenis Honda Civic 1.8 manakala baki 175 adalah Proton X70 yang disewa secara konsensi selama lima tahun.
Jelasnya, kos itu juga merangkumi pembelian kelengkapan kit peralatan sokongan didalam kenderaan terbabit.
“MPV baharu itu akan diserah secara berperingkat dan dijangkakan setiap kontinjen bakal menerimanya pada pertengahan September ini bagi menggantikan MPV lama seperti Proton Waja.
“Kita bukan sahaja perlukan kenderaan yang tahan lasak dan boleh digunakan dalam tempoh 24 jam tetapi memastikan pemanduan defensif,” katanya.

Beliau berkata demikian pada sidang media selepas Majlis Penyerahan MPV di Ibu Pejabat Polis Kontinjen (IPK) Melaka, di Bukit Beruang, di sini hari ini.
Zainal Abidin berkata, bagaimanapun bagi Proton X70, pengurusan pembelian masih di peringkat pembuktian konsep (POC) untuk memastikan ia sesuai digunakan dalam penugasan polis.
“Sekarang pihak teknikal logistik kenderaan dan teknikal JPKK Bukit Aman sedang melakukan pemeriksaan ke atas setiap kenderaan sebelum diserahkan kepada kontinjen.
“Ini kerana kita tidak mahu ia tidak dapat memenuhi spesifikasi teknikal yang diperlukan JPKK dalam melakukan tugasan rondaan dan Proton X70 masih dalam proses POC,” katanya.
Mengulas lanjut, beliau berkata, MPV baharu itu juga dilengkapi peralatan komunikasi RMPNeT, kamera papan pemuka serta perakam video digital, selain jaket kalis peluru.
“PDRM juga kini dalam usaha memperoleh kira-kira 1, 000 unit non-lethal weapon’ dalam mengendalikan kes seperti amuk,” katanya.
Terdahulu, sebanyak 14 MPV Honda Civic diserahkan kepada IPK Melaka dan diagihkan kepada tiga Ibu Pejabat Polis daerah (IPD) di negeri ini. – K! ONLINE


RON95, RON97 naik satu sen, diesel turun dua sen
Oleh KOSMO!

28 Ogos 2020, 6:16 pm
Oleh SITI A’ISYAH SUKAIMI
PUTRAJAYA – Harga runcit petrol RON95 naik satu sen seliter iaitu pada paras RM1.72 seliter daripada RM1.71 seliter berkuat kuasa tengah malam ini sehingga 4 September depan.
Kementerian Kewangan dalam satu kenyatan berkata, selain itu harga runcit petrol RON97 juga naik satu sen seliter iaitu pada paras RM2.02 seliter daripada RM2.01 seliter sebelum ini.
“Bagi harga harga runcit diesel pula turun dua sen seliter iaitu daripada RM1.80 seliter kepada RM1.78 seliter,” katanya di sini hari ini.
Dalam pada itu, Kementerian Kewangan berkata, harga runcit produk petroleum bagi tempoh tersebut berdasarkan penetapan secara mingguan menggunakan Mekanisme Harga Automatik.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuai bagi memastikan kebajikan dan kesejahteraan rakyat terus terpelihara. – K! ONLINE


Empati refleksi hubungan Tuju, Loca B
Oleh MOHD. HAIKAL ISA

28 Ogos 2020, 5:25 pm
KUALA LUMPUR – Setelah melancarkan single pertama mereka tahun lalu berjudul Naluri, kini pasangan kekasih Tuju K-Clique dan penyanyi rap wanita, Loca B kembali dengan kolaborasi kedua mereka berjudul Empati.
Empati merupakan gubahan mereka berdua sendiri dan diterbitkan oleh penerbit muzik hip hop masa kini, Ming dari MassMusic Studios. Single ini mempunyai muzik dan bunyi yang berbeza daripada single pertama mereka, Naluri.
Melodinya lembut tetapi juga rancak dengan getaran Afrobeat.
“Saya dan Tuju menulis lirik lagu ini berdasarkan perjalanan hidup kami yang banyak cabaran dan dugaan bersama. Kami seperti meluahkan segala-galanya di dalam lagu ini dan membantu kami untuk mengeratkan lagi hubungan kami dalam kehidupan dan sama-sama belajar daripada kesilapan selama ini”, jelas Loca B.
Empati membawa maksud daya menyelami dan memahami perasaan atau emosi orang lain.
“Kami menggunakan kelebihan ini sebagai pencipta lagu untuk bersuara bukan saja untuk kami tetapi untuk mereka di luar sana yang pasti pernah melalui dan mempunyai perasaan ingin memperbaiki diri”, jelas Tuju.

Terdahulu Loca B atau nama sebenarnya, Hani Azali pernah membuat pengakuan dikasari sehingga anggota badannya lebam, namun menarik semula dakwaan terbabit tidak lama selepas pengakuan tersebut dibuat di media sosialnya.
Bagaimanapun, pasangan itu kembali berbaik semasa negara menjalani Perintah Kawalan Pergerakan (PKP) sekitar Mac lalu. Ketika itu juga single berkenaan mula dihasilkan dan disiapkan dalam tempoh dua minggu.
Secara lebih khusus, Empati merupakan refleksi diri Tuju dan Loca. Khalayak diharapkan dapat mengaitkan lagu berkenaan dengan kehidupan mereka.
Peminat juga diharap dapat merima lagu Empati biarpun menampilkan muzik berbeza berbanding apa yang sedia dalam pasaran.
Empati terbitan Black Hat Cat Records dengan kerjasama Warner Music Malaysia sebagai pengedar boleh didapati di semua pelantar digital seperti Spotify, iTunes, KKBox , Deezer, Joox dan juga Apple Music bermula hari ini manakala video muzik rasmi boleh ditonton di saluran Youtube Black Hat Cat Records sejak 26 Ogos lalu. K! ONLINE


204 bijirin berasaskan babi dirampas KPDNHEP
Oleh NOR IDAYU BOSRO

28 Ogos 2020, 6:42 pm
PUTRAJAYA – Sebanyak 204 unit produk bijirin yang dipercayai mengandungi kandungan berasaskan babi bernilai RM2,445 dirampas Kementerian Perdagangan Dalam Negeri dan Hal Ehwal Pengguna (KPDNHEP) dalam satu serbuan di sebuah premis perniagaan di Sungai Buloh, Selangor pada 25 Ogos lalu.
Pengarah Penguat Kuasanya, Datuk Iskandar Halim berkata, hasil siasatan mendapati, produk yang diimport dari Korea itu tidak mempunyai pelabelan berhubung nama dan alamat pengimport atau pengilang.
Menurutnya, maklumat yang tertera pada kotak produk tersebut juga ditulis dalam bahasa Korea sekali gus menyukarkan pengguna di negara ini untuk mendapatkan maklumat sewajarnya.
“Produk makanan tersebut tidak halal selain tiada sebarang maklumat dalam bahasa Malaysia atau bahasa Inggeris untuk difahami pengguna di sini.
“Pengguna boleh terkeliru serta tidak menyedari hal ini kerana penyataan tersebut tidak mengikut saiz dan warna yang jelas,” katanya dalam satu kenyataan di sini hari ini. – K! ONLINE


904 pengembara positif Covid-19
Oleh NOR IDAYU BOSRO

28 Ogos 2020, 5:22 pm
PUTRAJAYA – Sebanyak 904 pengembara yang tiba di negara ini dikesan positif Covid-19.
Ketua Pengarah Kesihatan, Tan Sri Dr. Noor Hisham berkata, jumlah itu daripada
106,793 pengembara yang tiba di Pintu Masuk Antarabangsa (PMA) Negara setakat 27 Ogos lalu.
Beliau berkata, sebanyak 32.6 peratus kes atau 295 adalah dari Indonesia diikuti dengan Mesir dan Singapura masing-masing sebanyak 93 dan 70 kes.
“Sejumlah 904 kes dalam kalangan pengembara dikesan positif Covid-19 iaitu kadar positiviti sebanyak 0.85 peratus.
“Malaysia akan terus memperketatkan aktiviti kesihatan awam yang dijalankan di PMA Negara bagi memastikan jangkitan Covid-19 di luar negara dapat disekat,” katanya dalam kenyataan akhbar di sini hari ini.
Berhubung situasi terkini kes Covid-19 dalam negara, Noor Hisham berkata, sebanyak 10 kes baharu dikesan menjadikan jumlah keseluruhan kes positif sebanyak 9,306.

“Sebanyak lapan kes adalah kes import membabitkan tujuh warga asing dan seorang warganegara.
“Daripada jumlah itu, tujuh kes dari India dengan lima dikesan di Kuala Lumpur dan dua di Selangor selain satu kes di Sarawak iaitu dari Filipina,” katanya.
Noor Hisham berkata, baki dua kes adalah penularan tempatan melibatkan seorang warganegara dan satu bukan warganegara.
Katanya, kes warganegara dikesan di Kedah daripada saringan bergejala manakala kes bukan warganegara membabitkan Pendatang Asing Tanpa Izin (PATI) dari Depot Tahanan Imigresen (DTI) Bukit Jalil. – K! ONLINE


Nazim belanja RM15,000 untuk baju drama
Oleh ARINA CHE AZLAN

28 Ogos 2020, 5:44 pm
KUALA LUMPUR- Pelakon popular, Nazim Othman memberitahu dia telah mengeluarkan wang poket sendiri untuk membeli pakaian sewaktu membintangi drama bersiri Pengantin Satu Malam.
Nazim,36, berkata dia memikirkan sendiri gaya dan konsep untuk watak yang dilakonkannya iaitu Zahred mengikut kesesuaian situasi selepas membaca skrip.
NAZIM bersama para pelakon Pengantin Satu Malam, Amelia Henderson, Afifah Nasir dan Fizo Omar.

“Setiap persalinan Zahred dipilih mengikut situasi dan karakter yang tertulis dalam skrip.
“Saya berhabis sebanyak RM15,000 untuk kesemua baju yang dipakai untuk  28 episod drama Pengantin Satu Malam dan ya, pelakon di Malaysia kena sediakan sendiri pakaian apabila berlakon,” katanya membalas komen peminat menerusi akaun Instagramnya.
Tambah Nazim, dia tidak merungut dengan hakikat bahawa pelakon perlu menyediakan sendiri pakaian bagi penggambaran drama dan sudah lama menerima situasi tersebut sebagai satu kebiasaan.
“Saya tidak kisah ada yang mengecam kerana sanggup berhabis. Apa yang saya buat adalah atas dasar tanggungjawab serta komitmen,” tulisnya.

Drama rantaian Pengantin Satu Malam lakonan Nazim dan Amelia Henderson merupakan kandungan yang mengisi slot Akasia TV3 setiap hari Isnin hingga Jumaat pada pukul 7 malam. K! ONLINE


Menteri, beberapa individu sudah beri keterangan
Oleh KOSMO!

28 Ogos 2020, 6:37 pm
Oleh IVAN AMIRUL
TAWAU – Pengarah Jabatan Siasatan Jenayah (JSJ) Bukit Aman, Datuk Huzir Mohamed mengesahkan beberapa individu sudah tampil memberikan keterangan berkaitan siasatan melibatkan Menteri Perusahaan Perladangan dan Komoditi, Datuk Dr Khairuddin Aman Razali.
Huzir berkata ia adalah susulan beberapa siri laporan polis yang dibuat ke atas berkenaan ekoran kegagalan beliau menjalani kuarantin wajib selama 14 hari selepas pulang daripada Turki pada 7 Julai lalu.
Bagaimanapun, jumlah sebenar individu yang terbabit hanya boleh ditentukan selepas siasatan berakhir.
“Apabila kita mula mengambil keterangan saksi atau individu tertentu, sudah pasti semakin ramai individu lain yang perlu kita panggil dalam melengkapkan siasatan.
“Oleh itu, kita sukar memperkatakannya selagi siasatan ini belum selesai,” katanya.

Beliau berkata demikian ketika sidang media selepas mengadakan lawatan kerja sempena Pemeriksaan Perintah Tetap Ketua Polis Negata (PTKPN) A117 di Ibu Pejabat Polis Daerah (IPD) Tawau hari ini.
Turut hadir, Ketua JSJ Kontinjen Sabah, Datuk Jauteh Dikun, Ketua Penolong Pengarah Urusetia, JSJ Bukit Aman, Senior Asisten Komisioner Dennis Lim Kwang Keng dan Ketua Polis Daerah Tawau, Asisten Komisioner Peter Umbuas.
Dalam pada itu, ditanya samaada isteri mahupun ahli keluarga menteri berkenaan turut dipanggil dalam kes ini, Huzir memaklumkan beliau belum dapat mengesahkannya.
“Saya percaya bilangan individu dipanggik untuk memberi keterangan akan terus bertambah seiring perkembangan semasa siasatan daripada saksi-saksi.
“Namun saksi tidak semestinya dalam kalangan keluarga atau kakitangan pejabat menteri terbabit,” katanya.
Sementara itu, beliau mengulangi kenyataan Ketua Polis Negara, Tan Sri Abdul Hamid Bador yang menyatakan tiada tekanan kepada pasukan penyiasat bagi melengkapkan kertas siasatan.
Menurutnya, hal ini bukan bermakna pasukan siasatan mengambil masa lama dan sekiranya semua pihak memberikan kerjasama yang baik, sudah pasti kita boleh selesaikan dalam masa terdekat.
Terdahulu, Ahli Parlimen Kuala Nerus berkenaan dikatakan memberi keterangan jam 8 malam tadi dan dipercayai selesai memberi keterangan sekitar pukul 10.20 malam.


Kementerian guna pelbagai taktik bantu gelandangan
28 Ogos 2020, 7:08 pm
KUALA LUMPUR- Kementerian Wilayah Persekutuan mempunyai pelbagai ‘taktik’ untuk membantu golongan gelandangan, namun sukar untuk menyelesaikan masalah tersebut secara tuntas.
Timbalan Menteri Wilayah Kementerian, Datuk Seri Dr. Edmund Santhara Kumar berkata, hampir setiap hari ada insan yang datang ke ibu kota untuk berhijrah mencari kerja, namun nasib yang kurang baik memaksa mereka untuk menjadi gelandangan.
“Setiap kali kami tolong gelandangan keluar (daripada status gelandangan), ada gelandangan dari negeri lain datang, mereka melihat gelandangan di Kuala Lumpur dapat baju, makanan, duit dan mereka kata jom ke Kuala Lumpur.
“Ini merupakan satu cabaran bagi Dewan Bandaraya Kuala Lumpur (DBKL) yang memerlukan kaedah, strategi jangka panjang dan gerakan taktikal seperti memberi latihan untuk mereka bekerja,” katanya ketika program Semarak Merdeka 2020 anjuran Kementerian Wilayah Persekutuan dan Pertubuhan Jaringan Pakar Berjaya di hadapan bangunan Sogo, di sini hari ini.
Jelas beliau, meskipun sukar untuk meletakkan sebarang sasaran bagi menyelesaikan masalah gelandangan, keutamaan kementerian ialah memastikan status gelandangan seseorang itu tidak berpanjangan.
“Ada antara mereka bukan gelandangan, tetapi mempunyai masalah dengan keluarga, putus cinta, selain faktor sosial dan kewangan.

“Ada juga yang sakit mental yang mana kami hantarkan ke hospital dan bagi mereka yang mempunyai masalah ketagihan dadah, kami hantar ke Agensi Anti Dadah Kebangsaan. Masalah ini memerlukan taktikal yang berbeza,” tambah beliau.
Kosmo! sebelum ini melaporkan, ramai gelandangan hidup bahagia di jalanan kerana dapat makan lima kali sehari dan kadangkala diberi wang saku.
Kebanyakan gelandangan menjadikan kawasan tumpuan untuk mendapatkan bantuan seperti makanan, pakaian.
Ada juga kawasan yang memiliki kemudahan awam seperti tandas dijadikan tempat tumpuan mereka. – K! ONLINE


Abang tumbuk perut adik perempuan dijel 7 bulan
Oleh NUZULSHAM SHAMSUDDIN

28 Ogos 2020, 5:42 pm
KUALA LUMPUR – Tindakan seorang pengawal keselamatan yang menumbuk perut adik perempuannya sehingga cedera berbalas apabila dia dipenjara tujuh bulan oleh Mahkamah Majistret di sini hari ini.
Majistret Fardiana Haryanti Ahmad Razali menjatuhkan hukuman itu ke atas lelaki berumur 21 tahun tersebut selepas dia mengaku bersalah atas pertuduhan berkenaan.
Mahkamah memerintahkan tertuduh yang merupakan anak sulung daripada enam beradik itu menjalani hukuman penjara bermula dari tarikh tangkap pada 8 Februari lepas.
Mengikut pertuduhan lelaki itu didakwa dengan sengaja menyebabkan kecederaan ke atas adiknya yang berumur 16 tahun di sebuah rumah di Sungai Besi Jalan Lapangan Permai Off, Jalan Istana di sini pukul 10.30 pagi pada 26 Jun 2019.
Berikutan itu pertuduhan dikemukakan mengikut Seksyen 323/326A Kanun Keseksaan yang memperuntukkan hukuman penjara dua kali ganda tempoh maksimum iaitu setahun atau denda maksimum RM2,000 atau kedua-duanya jika sabit kesalahan.
Terdahulu Timbalan Pendakwa Raya Nurilya Ellyna Nor Azmal memohon mahkamah mengenakan hukuman setimpal sebagai pengajaran kepada tertuduh dan orang lain untuk tidak melakukan kesalahan sama.

Bagaimanapun tertuduh yang tidak diwakili peguam tidak membuat sebarang rayuan dan hanya merayu hukuman berjalan dari tarikh tangkap. – K! ONLINE


Kementerian Kesihatan terima sumbangan Covid-19 RM5.2 juta
Oleh KOSMO!

28 Ogos 2020, 6:00 pm
Oleh SITI A’ISYAH SUKAIMI
PUTRAJAYA – Kementerian Kesihatan hari ini menerima sumbangan Covid-19 berjumlah kira-kira RM5.2 juta daripada 10 penyumbang terdiri daripada syarikat swasta dan pertubuhan bukan kerajaan (NGO).
Antara bentuk sumbangan tersebut ialah produk kecantikan, sabun, sistem peralatan perubatan, set peralatan perlindungan diri (PPE), pelindung muka serta perkakasan perubatan.
Sumbangan tersebut disampaikan oleh wakil syarikat dan NGO melalui Menteri Kesihatan, Datuk Seri Dr. Adham Baba pada Majlis Penyerahan Sumbangan Covid-19 kepada Kementerian Kesihatan Siri Kesembilan di sini hari ini.
Dalam pada itu, sumbangan tersebut akan diserahkan kepada petugas barisan hadapan kementerian itu bagi kegunaan dan keperluan sewaktu mereka bertugas.
Sementara itu, penyumbang bagi sumbangan tersebut ialah L’Oreal Malaysia Sdn. Bhd.; Nanjing Development Sdn. Bhd. dan Nanjing TICA Climate Solutions Co. Ltd. China; Malaysian Plastics Manufacturers Association (MPMA) dengan kerjasama Kementerian Perdagangan Antarabangsa (MITI) dan United Nations Development Programme (UNDP).

Seterusnya, Stenta Films (M) Sdn. Bhd. dan Stenta Multifilms Sdn. Bhd. dengan kerjasama MPMA; Foraypack Industry Sdn. Bhd. dengan kerjasama MPMA; RB (Health) Sdn. Bhd. serta HOE Pharmaceuticals Sdn. Bhd.
Bagi NGO yang menyampaikan sumbangan ialah Gabungan Persatuan Alumni Universiti Taiwan Malaysia (FAATUM); Pasukan Sukarelawan Penyelamat Kecemasan dan Perubatan Bakti Malaysia (PSPKPBM) dan Gabungan Dakwah Malaysia (GDM). – K! ONLINE


MR. D.I.Y. lancar MR.DOLLAR
Oleh ZULKIFLI MANZOR

28 Ogos 2020, 3:40 pm
Andy.

KUALA LUMPUR – Rangkaian kedai perkakasan popular, MR D.I.Y membuka perniagaan runcit baharu dikenali sebagai MR. DOLLAR yang menjual pelbagai jenis barangan pada harga RM2 atau RM5 sahaja.
Cawangan pertama MR. DOLLAR berlandaskan cogan kata “Always RM2 or RM5” kini beroperasi di Jalan Mahkota, Taman Maluri, Cheras dekat sini.
Sebanyak 10 kategori barangan di MR. DOLLAR termasuk coklat dan gula-gula, snek dan biskut, bahan masak, barangan keperluan dapur, minuman, bakeri serta dingin dan beku.
Antara barangan lain yang dijual di MR. DOLLAR pada harga RM2 atau RM5 adalah keperluan isi rumah, perkakas serta alat tulis, mainan dan sukan.
Naib Presiden Pemasaran MR. D.I.Y, Andy Chin berkata, MR.DOLLAR dibuka ketika ramai rakyat Malaysia semakin cermat dalam mengurus kewangan peribadi mereka.
“MR.DOLLAR menawarkan produk kualiti terbaik pada harga yang berpatutan. Kami mahu berganding bahu dengan semua rakyat Malaysia agar dapat mengurangkan kos sara hidup.

“Kami memberi jaminan MR.DOLLAR mengutamakan aspek kesihatan dan keselamatan dan beroperasi mengikut prosedur operasi standard ditetapkan kerajaan.
“Kami berhasrat untuk membuka 10 cawangan MR.DOLLAR di sekitar Lembah Klang pada tahun ini,” katanya dalam satu kenyataan hari ini.
Pelbagai promosi dan hadiah menarik ditawarkan kepada orang ramai selama dua hari sempena pembukaan rasmi cawangan MR.DOLLAR pertama esok. – K! ONLINE


PGA Batalion 8 pertingkat kawalan sempadan
Oleh KOSMO!

28 Ogos 2020, 4:40 pm
Oleh ROHANA MOHD NAWI
KOTA BHARU – Pasukan Gerakan Am (PGA) Batalion 8 akan terus mempertingkatkan kawalan di sempadan negeri ini bagi mengekang kemasukan Pendatang Tanpa Izin (PATI).
Selain PATI, PGA juga akan terus memastikan keselamatan daripada ancaman Covid-19 dan jenayah rentas sempadan dapat dibendung sepenuhnya.
Pegawai Pemerintah Batalion 8 PGA, Superintendan Muhammad Shamsuddin berkata, kawalan tersebut melibatkan pangkalan haram di sepanjang Sungai Golok bermula dari Rantau Panjang sehingga ke Pengkalan Kubor, Tumpat.
Katanya, pihaknya berterima kasih kepada semua masyarakat kerana telah memberi kerjasama dalam menyalurkan maklumat aktiviti penyeludupan dan rentas sempadan.
“Kita juga berterima kasih kepada agensi penguat kuasa yang terlibat di dalam membantu operasi Ops Benteng untuk mengekang wabak Covid-19

“Selain PGA, agensi lain yang terlibat termasuk Angkatan Tentera Malaysia, MAQIS, Jabatan Kastam Diraja Malaysia, Kementerian Perdagangan Dalam Negeri dan Hal Ehwal Pengguna, Agensi Kawalan Sempadan Malaysia dan Jabatan Imigresen,” katanya dalam satu kenyataan di sini hari ini.
Menurut Muhammad, pihaknya berharap kepada orang ramai agar terus menyalurkan maklumat berhubung kegiatan aktiviti penyeludupan pelbagai barang termasuk dadah dan senjata api. – K! ONLINE


Doktor tipu pelaburan didakwa lagi
Oleh NUZULSHAM SHAMSUDDIN

28 Ogos 2020, 3:46 pm
KUALA LUMPUR – Seorang doktor yang sebelum ini dituduh atas pertuduhan menipu dalam pelaburan palsu, didakwa lagi di Mahkamah Majistret di sini hari ini atas kesalahan sama.
Bagaimanapun tertuduh, Mohd. Rafi’uddin Hamidon, 30, mengaku tidak bersalah selepas pertuduhan dibacakan yang di hadapan Majistret Fardiana Haryanti Ahmad Razali.
Mengikut pertuduhan, tertuduh didakwa telah menipu Rahmat Ramali, 32, dengan memperdayakan mangsa bahawa tertuduh menjalankan urusan dagangan tukaran wang asing (forex) sehingga mendorong mangsa menyerahkan wang RM43,000 yang mana mangsa tidak akan menyerahkan wang itu sekiranya tidak diperdayakan.
Kesalahan itu didakwa dilakukan Wisma Chubb, Jalan Sultan Ismail, Bukit Bintang di sini pukul 3.13 petang pada 16 April 2019.
Berikutan itu pertuduhan dikemukakan mengikut Seksyen 420 Kanun Keseksaan yang memperuntukkan tidak kurang setahun dan maksimum 10 tahun dan dengan sebat dan boleh dikenakan denda jika sabit kesalahan.
Terdahulu Timbalan Pendakwa Raya Nurilya Ellyna Nor Azmal memcadangkan jaminan RM10,000.

Namun peguam Adi Zulkarnain Zulkafli yang mewakili tertuduh memohon mahkamah mengurangkan jumlah ikat jamin itu dengan alasan terlalu tinggi.
“Anak guam saya merupakan seorang doktor perubatan sebuah klinik. Semalam dia sudah dituduh di Mahkamah Seremban dan sudah dijamin. Tertuduh juga mempunyai tanggungan keluarga yang ramai, jadi saya pohon mahkamah beri satu ikat jamin yang rendah,” katanya.
Selepas mendengar permohonan kedua-dua belah pihak, Fardiana membenarkan tertuduh diikat jamin RM6,000 dengan seorang penjamin.
Tarikh 14 Oktober depan ditetapkan untuk sebutan semula kes.
Semalam Mohd. Rafi’uddin mengaku tidak bersalah atas kesalahan sama melibatkan mangsa berlainan di Mahkamah Majistret Seremban.
Perbuatan itu dilakukan tertuduh di sebuah rumah di Bandar Sri Sendayan pada 2 Jun 2019 hingga 3 Jun 2019.
Mahkamah membenarkan tertuduh diikat jamin RM5,000 dengan seorang penjamin. – K! ONLINE


Penunggang motosikal ‘melekat’ belakang lori
28 Ogos 2020, 5:09 pm
KUALA LUMPUR – Seorang penunggang motosikal terpaksa menahan kesakitan hampir 30 minit akibat mukanya melekat di bahagian belakang sebuah lori selepas terlibat dalam satu kemalangan di Lebuh Raya Duta – Ulu Kelang  (DUKE ) di sini hari ini.
Dalam kejadian pukul 1.20 petang, mangsa berusia 30-an itu dikatakan mengalami kecederaan parah pada bahagian muka sebelum dikejarkan ke Hospital Kuala Lumpur bagi mendapatkan rawatan lanjut.
Difahamkan, mangsa yang menunggang motosikal jenis Honda itu dalam perjalanan dari arah Pusat Bandaraya menghala ke Sungai Buloh.
Jurucakap Pusat Operasi Bomba dan Penyelamat Kuala Lumpur berkata, pihaknya menerima panggilan kecemasan pada pukul 1.29 petang sebelum sepasukan pegawai dan anggota dari Balai Bomba dan Penyelamat Jinjang dikerahkan ke lokasi kejadian.
“Sebaik tiba, kita dapati mangsa tersepit di bahagian belakang sebuah lori dan operasi mengeluarkan mangsa memakan masa hampir 30 minit susulan bahagian mukanya melekat pada lori tersebut.
“Operasi tamat sepenuhnya pada pukul 2 petang dan mangsa diserahkan kepada pihak ambulans untuk dibawa ke hospital,” katanya kepada Kosmo! hari ini. – K! ONLINE


Cake bersedia fail lagi saman
Oleh KOSMO!

28 Ogos 2020, 4:47 pm
Oleh MOHD RAFIE AZIMI
JITRA – Persatuan Pengguna Kedah (Cake) bersedia memfailkan satu lagi saman ke atas pemilik Restoran Salleh di Napoh dekat sini sekiranya terdapat lagi penduduk yang mahu berbuat demikian.
Setiausahanya, Mohamad Yusrizal Yusoff berkata, terdapat ramai lagi penduduk yang berminat untuk menyaman pemilik restoran tersebut.
“Penduduk dan peniaga terjejas akibat Covid-19 bagi Kluster Sivagangga yang berhasrat menyaman peniaga itu boleh menghubungi Cake sehingga 9 September depan,” katanya ketika ditemui di Pusat Transformasi Luar Bandar (RTC) Napoh di sini hari ini.
Kata beliau, pihaknya setakat ini kita kekal dengan nilai RM1.5 juta melibatkan kira-kira 200 penduduk dan peniaga terjejas.
“Kita akan lihat keadaannya nanti dan jika jumlah tuntutan saman tambahan itu kurang dari RM1 juta, kita akan failkan saman di Mahkamah Sesyen Alor Setar.

“Jika nilainya lebih daripada itu, kita failkan saman di Mahkamah Tinggi Alor Setar seperti sebelum ini,” ujarnya.
Terdahulu beliau bersama kalangan ahli jawatankuasa Cake mengadakan pertemuan bersama penduduk dan peniaga terlibat di RTC Napoh bagi menjelaskan situasi terkini berhubung pemfailan saman tersebut.
Kosmo! pada 20 Ogos lalu melaporkan Cake memfailkan saman sivil ke atas pemilik Restoran Salleh di Mahkamah Tinggi Alor Setar bagi menuntut ganti rugi lebih RM1.5 juta susulan penularan Covid-19 bagi Kluster Sivagangga di negeri ini sejak 28 Julai lalu. – K! ONLINE


SPRM fail rayuan lucut hak RM100,000 Kasitah Gadam
Oleh NUZULSHAM SHAMSUDDIN

28 Ogos 2020, 5:19 pm
KUALA LUMPUR – Suruhanjaya Pencegahan Rasuah Malaysia (SPRM) telah memfailkan rayuan berhubung keputusan Mahkamah Tinggi yang menolak permohonan bagi melucut hak wang RM100,000 daripada bekas Menteri Tanah dan Pembangunan Koperasi Tan Sri Kasitah Gadam Julai lalu.
Timbalan Pendakwa Raya Maziah Mohaide ketika dihubungi berkata pihaknya memfailkan rayuan tersebut di Bahagian Perbicaraan dan Rayuan, Jabatan Peguam Negara di Mahkamah Rayuan pada 28 Julai lalu.
Peguam Sasila Basri yang mewakili Kasitah memaklumkan tarikh pengurusan kes seterusnya ditetapkan pada 17 September depan dan prosiding di hadapan Timbalan Pendaftar Mahkamah Rayuan.
Sebelum ini wang berkenaan dibekukan oleh SPRM pada 2018, yang didakwa mempunyai kaitan dengan skandal penyelewengan dana 1Malaysia Development Berhad (1MDB).
Pada 24 Julai lalu, Mahkamah Tinggi di sini menolak permohonan SPRM selepas mendapati pendakwaan gagal membuktikan wang yang disita daripada akaun Kasitah di Bank CIMB Berhad adalah hasil daripada aktiviti haram.
Dalam penghakimannya, Pesuruhjaya Kehakiman Datuk Ahmad Shahrir Mohd Salleh berkata pemohon hanya menunjukkan resit RM100,000 dalam akaun responden (Kasitah) tetapi gagal mengambil langkah paling penting untuk menunjukkan bahawa wang yang berasal daripada akaun bekas Perdana Menteri Datuk Seri Najib Tun Razak adalah hasil daripada aktiviti yang tidak sah

Justeru Ahmad Shahrir berkata mahkamah menolak permohonan pendakwaan selepas mendapati melalui imbangan kebarangkalian bahawa pemohon tidak berjaya membuktikan mengikut Seksyen 56 AMLATFPUAA bagi mendapatkan perintah supaya wang dalam akaun itu dilucut hak. – K!ONLINE


Pekerja PATI restoran diserbu Imigresen
Oleh KOSMO!

28 Ogos 2020, 4:11 pm
Oleh MOHAMAD NAUFAL MOHAMAD IDRIS
SHAH ALAM – Pendatang asing tanpa izin ( PATI ) yang sedang leka bekerja di beberapa buah restoran dan kedai makan di sekitar daerah ini dan Subang Jaya bertempiaran lari apabila diserbu Jabatan Imigresen semalam.
Dalam serbuan bermula pukul 9 malam itu, bagaimanapun usaha kesemua PATI tersebut gagal apabila kesemuanya ditahan susulan kawasan tersebut telah dikepung dan dikejar oleh pihak berkuasa.
Pengarah Imigresen Selangor, Mohamad Shukri Nawi berkata, berdasarkan siasatan awal mendapati mereka telah bekerja dalam tempoh enam hingga setahun lalu.
Katanya, menerusi serbuan berakhir pukul 3 pagi tadi turut menyerbu sebuah rumah kongsi pekerja di Hulu Langat yang kebanyakannya sedang lena tidur.
“Hasil pemeriksaan terhadap 30 yang individu mendapati 20 daripadanya PATI berusia 20 hingga 51 tahun.

“Mereka terdiri daripada lapan warga India, Indonesia ( 7) , Thailand (2) dan seorang warga Bangladesh,” katanya dalam satu kenyataan di sini hari ini.
Menurut beliau, kesemua yang ditahan dibawa ke Pejabat Imigresen Selangor untuk siasatan lanjut sebelum direman selama 14 hari di Depot Imigresen Semenyih.
Mohamad Shukri menambah, pihaknya juga sedang mengesan majikan atau pelindung kepada PATI tersebut.
“Kes disiasat Seksyen 6(1)(c) dan 15(1)(c) Akta Imigresen 1959/63 serta Peraturan 39(b) Peraturan-peraturan Imigresen 1963,” katanya. – K! ONLINE


Gagal hadir prosiding komital, Azwanddin kena waran tangkap
Oleh NUZULSHAM SHAMSUDDIN

28 Ogos 2020, 3:14 pm
KUALA LUMPUR – Bekas Presiden Pertubuhan Jaringan Melayu Malaysia (JMM) Datuk Azwanddin Hamzah dikenakan waran tangkap oleh Mahkamah Tinggi di sini hari ini kerana gagal hadir prosiding komital (hina mahkamah) yang difailkan bekas Menteri Industri Utama, Teresa Kok Suh Sim.
Perkara itu dimaklumkan peguam Datuk Sankara Nair yang mewakili Teresa selaku plaintif selepas prosiding kes itu dalam kamar di hadapan Hakim Datin Rohani Ismail.
Sankara memberitahu, waran tangkap itu dikeluarkan selepas mahkamah bersetuju dengan permohonan pihaknya selepas Azwanddin selaku defendan ingkar pada arahan mahkamah untuk hadir pada prosiding pendengaran.
“Defendan (Azwanddin) sepatutnya tahu mengenai prosiding hari ini kerana surat pemberitahuan telah dihantar kepadanya sebelum tarikh pendengaran prosiding komital itu.
“Setiap kali mahkamah memberi tarikh baharu, defendan ingkar pada arahan. Ada sekali beliau hadir dan ada juga beliau kemukakan MC (sijil cuti sakit) dan kadangkala beliau terus diam,” katanya.
Kata Sankara, berikutan itu pihaknya terpaksa membuat permohonan untuk waran tangkap dikeluarkan terhadap Azwanddin.

Mahkamah kemudian menetapkan 25 September depan untuk mendengar permohonan prosiding komital berkenaan.
Terdahulu dalam prosiding itu Azwanddin tidak diwakili peguam.
Permohonan komital itu difailkan Teresa pada 8 Oktober tahun lalu berikutan Azwanddin telah melanggar terma penghakiman persetujuan dalam kes saman fitnah dikemukakan teresa berhubung ucapan fitnah terhadapnya yang telah diselesaikan secara baik tahun lalu.
Ia berhubung Azwanddin gagal mengemukakan permohonan maaf yang diterbitkan di tiga akhbar iaitu Sinar Harian, The Star dan Sinchew Daily serta membayar kos kepada menteri itu dalam tempoh 45 hari bermula daripada tarikh penyelesaian kes pada 29 Julai, 2019.
Sebelum itu Teresa memfailkan saman fitnah pada Azwanddin pada 8 Januari, 2019 dengan mendakwa Azwanddin sebagai presiden JMM ketika itu telah menyampaikan ucapan yang antara lain mengandungi perkataan berunsur fitnah secara lisan, fitnah bertulis dan pembohongan dalam satu perhimpunan di Dataran Seni Klang, Selangor pada 25 Disember, 2018.
Kes saman itu berhubung ucapan dan kenyataan Azwanddin yang didakwa Kok mengaitkannya dalam insiden kuil Sri Maha Mariamman, Seafield, Subang Jaya. – K! ONLINE


Lelaki maut jatuh tingkat tujuh HUSM
Oleh KOSMO!

28 Ogos 2020, 4:19 pm
Oleh ROHANA MOHD NAWI
KOTA BHARU – Seorang lelaki maut selepas dipercayai terjatuh dari tingkat tujuh Hospital Universiti Sains Malaysia (HUSM) Kubang Kerian di sini pagi tadi.
Mangsa, Muhammad Syazwan Akrram Mohd Baidilah, 21, yang berasal dari Pasir Hor dekat sini ditemui dalam keadaan terlentang di kawasan parkir staff HUSM kira-kira pukul 4.50 pagi.
Ketua Polis Daerah Kota Bharu, Asisten Komisioner, Abdul Rahim Daud berkata, mangsa disahkan meninggal dunia di tempat kejadian selepas mengalami kecederaan parah di kepala dan beberapa bahagian badan.
Katanya, sebaik menerima maklumat, sepasukan pegawai dan anggota polis dikejarkan ke tempat kejadian untuk melakukan pemeriksaan terhadap mangsa.
“Berdasarkan siasatan, kejadian disedari oleh pengawal keselamatan yang bertugas di lobi telah terdengar dentuman yang kuat di kawasan parkir staff berkenaan.

“Pengawal itu kemudian bergegas keluar dan mendapati seorang lelaki berada dalam keadaan terbaring secara terlentang dan tidak sedarkan diri,” katanya ketika dihubungi Kosmo! di sini hari ini.
Menurut Abdul Rahim, pengawal keselamatan itu kemudian menghubungi doktor bertugas sebelum melaporkan kejadian tersebut polis.
Katanya, hasil siasatan awal mendapati, mangsa terjatuh dari wad 7 Selatan yang tidak mempunyai jeriji di kawasan koridor.
“Mangsa dimasukkan ke wad tersebut kira-kira pukul 3.30 pagi semalam. Bagaimanapun, polis masih belum mendapat laporan perubatan mangsa dari pihak hospital.
“Mangsa dipercayai keluar menerusi tingkap sebelum terjatuh. Tiada sebarang objek yang mencurigakan selepas melakukan pemeriksaan di katil mangsa,” katanya.
Tambah Abdul Rahim, pemeriksaan terhadap mangsa mendapati tiada kesan-kesan yang meragukan berkaitan jenayah.
Siasatan lanjut masih dilakukan dan kes diklasifikasikan sebagai mati mengejut. – K! ONLINE


Dua suspek samun senjata parang diberkas
Oleh KOSMO!

28 Ogos 2020, 3:11 pm
Oleh NOOR HASLIZA NUSI
BALIK PULAU – Dua suspek lelaki yang dipercayai terlibat dalam kegiatan samun menggunakan parang melibatkan seorang mangsa wanita warga Indonesia pada 13 Ogos lalu diberkas polis semalam.
Suspek berusia 18 dan 23 tahun itu diberkas semula anggota polis dari Ibu Pejabat Daerah (IPD) Barat Daya selepas mereka ditahan di Lokap IPD Timur Laut minggu lalu.
Ketua Polis Daerah Barat Daya, Superintendan A.A Anbalagan berkata, penahanan ke atas dua suspek terbabit dijalankan selepas pihaknya menerima laporan berhubung kejadian samun di Bayan Lepas, 13 Ogos lalu.
Menurutnya, dalam kejadian tersebut mangsa berusia 25 tahun telah disamun suspek yang bersenjatakan sebilah parang semasa berjalan kaki ke stesen bas.
“Suspek yang memakai jaket hitam kemudiannya telah melarikan beg sandang yang mengandungi telefon bimbit dan wang tunai bernilai RM30.

“Hasil siasatan pihak polis, dua suspek terbabit telahpun ditahan polis di daerah Timur Laut pada 18 dan 24 Ogos lalu atas kesalahan samun warga asing di negeri ini,” katanya dalam satu kenyataan di sini hari ini.
Dalam pada itu, siasatan lanjut mendapati, suspek yang positif dadah jenis Methamphetamine itu disyaki terlibat dengan tujuh kes samun di Barat Daya dan empat lagi di Timur Laut dengan cara menunggang motosikal.
“Modus operandi yang dilakukan suspek adalah dengan mengesan khususnya tempat tinggal mangsa wanita warga asing untuk melakukan samun sama ada menceroboh masuk rumah atau di luar sekitar rumah.
“Kita akan mendapat perintah tahanan reman ke atas suspek di Mahkamah Majisteri Balik Pulau hari ini bagi menjalankan siasatan mengikut Seksyen 392 Kanun Keseksaan/397 Kanun Keseksaan,” tambahnya. – K! ONLINE


3 jam polis rekod keterangan Mohd. Khairuddin
28 Ogos 2020, 11:09 am
KUALA LUMPUR – Kira-kira tiga jam polis merakamkan keterangan Menteri Perusahaan Perladangan dan Komoditi, Datuk Dr. Mohd. Khairuddin Aman Razali berhubung isu pelanggaran perintah kuarantin selepas pulang dari Turki awal bulan lalu.
Timbalan Pengarah (Siasatan/Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid berkata, selain keterangan menteri terbabit keterangan beberapa saksi turut direkodkan.
“Semalam proses merakamkan keterangan beliau (Mohd. Khairuddin) di Ibu Pejabat Polis Bukit Aman bermula pukul 8.30 hingga 11.30 malam.
“Selain Mohd. Khairuddin, beberapa saksi lain turut direkod keterangan bagi membantu melengkapkan siasatan,” katanya ketika dihubungi.
Kosmo! sebelum ini melaporkan, Menteri Kanan (Kluster Keselamatan), Datuk Seri Ismail Sabri Yaakob menyerahkan siasatan berhubung isu pelanggaran perintah kuarantin oleh Ahli Parlimen Kuala Nerus itu kepada pihak polis untuk tindakan lanjut.
Tindakan itu dibuat susulan Mohd. Khairuddin dikatakan tidak mematuhi perintah kuarantin selepas pulang dari lawatan tidak rasmi di Turki pada awal Julai lalu selain menghadiri persidangan Dewan Rakyat pada 13 Julai.

Bagaimanapun, Mohd. Khairuddin dikompaun oleh Kementerian Kesihatan sebanyak RM1,000 atas kesalahan melanggar perintah kuarantin mengikut Akta Pencegahan dan Pengawalan Penyakit Berjangkit 1998 (Akta 342). – K! ONLINE


Program EPIC Cakna dan Prihatin bantu miskin bandar
Oleh MOHD AZLI ADLAN

28 Ogos 2020, 2:38 pm
KEMAMAN – Eastern Pacific Industrial Corporation Berhad (EPIC) komited menjalankan program tanggungjawab korporat sosial membantu golongan memerlukan biarpun sedang berhadapan dengan kekangan pandemik Covid-19.
Ketua Pegawai Eksekutif Kumpulan EPIC Berhad, Saabi Wahab berkata, program EPIC Cakna dan Prihatin yang bermula sejak tahun lalu bukan sahaja diteruskan malah akan dijadikan sebagai agenda tahunan anak syarikat kerajaan negeri Terengganu tersebut.
Beliau berkata, program EPIC Cakna dan Prihatin berkenaan menyasarkan golongan miskin bandar di Terengganu yang berpendapatan bawah RM2,000 sebulan dan mempunyai ramai tanggungan.
“EPIC membantu meringankan beban golongan sasaran itu dengan menghulurkan barangan keperluan dan wang tunai.
“Setakat ini, program EPIC Cakna dan Prihatin telah menjelajah dua kawasan sasaran termasuk Chukai pada hari ini,” katanya kepada pemberita di sini hari ini.
Terdahulu beliau bersama Ahli Dewan Undangan Negeri Chukai, Hanafiah Mat menziarahi 30 rumah penerima di sekitar daerah ini untuk menyampaikan bantuan.

Saabi berkata, sebelum ini, program EPIC Cakna dan Prihatin tersebut telah menjelajah kawasan Bandar, Kuala Terengganu.
Menurut beliau, dua kawasan lagi daerah Besut dan Hulu Terengganu akan diziarahi menjelang akhir tahun ini bagi
menyampaikan bantuan kepada golongan memerlukan.
“Program ini secara tidak langsung juga memupuk semangat sukarelawan dalam kalangan kakitangan EPIC,” katanya. – K! ONLINE


Tekong darat gagal rasuah PGA
Oleh MOHD YUNUS YAKKUB

28 Ogos 2020, 11:57 am
SABAK BERNAM – Bukan sekali tetapi dua kali cubaan dilakukan seorang tekong darat bagi melepaskan diri bersama rakannya selepas dicekup menyeludup migran dalam Ops Benteng Covid di Jalan Parit Changkat di sini malam tadi.
Lelaki berusia 44 tahun itu diberkas bersama rakannya berusia 32 tahun dalam kejadian pukul 10.45 malam.
Turut ditahan adalah 11 pendatang asing tanpa izin (PATI) warga Indonesia berusia lima hingga 34 tahun.
Pegawai Pemerintah Batalion 4 PGA, Superintendan Zulafendy Hassan berkata, operasi tersebut hasil maklumat awam dan risikan pihaknya terhadap kegiatan penyeludupan di kawasan tersebut.
Katanya, semasa ditahan lelaki tersebut pada mulanya menawarkan rasuah RM3,000 kepada anggota serbuan, namun ditolak kerana perbuatannya jelas salah di sisi undang-undang.
“Tekong tersebut kemudiannya meninggikan tawaran rasuah kepada RM4,000, namun jumlah itu gagal mematahkan semangat pihak berkuasa yang tetap mengulangi perbuatan suspek adalah salah.

“Hasil siasatan dua lelaki tersebut dipercayai cuba melakukan aktiviti penyeludupan migran dengan keluar mengikut laluan laut yang tidak diwartakan kerajaan,” katanya ketika dihubungi Kosmo! di sini hari ini.
Beliau menambah, hasil pemeriksaan turut menahan seorang lelaki rakyat tempatan berusia 47 tahun yang turut ingin keluar secara haram atas alasan isteri dan anaknya berada di Indonesia.
Difahamkan, tindakan itu susulan pintu sempadan Indonesia yang masih ditutup untuk rakyat luar.
Jelas Zulafendy, menerusi operasi tersebut merampas dua buah kereta, telefon bimbit pelbagai jenama serta wang tunai mata wang Malaysia dan Indonesia bernilai RM17,835.42.
“Kesemua suspek telah dibawa ke Balai Polis Sungai Besar untuk tindakan lanjut dengan kes disiasat mengikut Seksyen Akta Suruhanjaya Pencegahan Rasuah Malaysia 2009, Akta Antipemerdagangan Orang dan Penyeludupan Migran (ATIPSOM) 2007 dan Seksyen 6 (3) Akta Imigresen 1963,” katanya. – K! ONLINE


JPJ Pulau Pinang keluarkan 7,100 notis pelbagai kesalahan
Oleh KOSMO!

28 Ogos 2020, 2:40 pm
Oleh SITI NUR MAS ERAH AMRAN
SEBERANG PERAI – Sebanyak 7,100 notis atas pelbagai kesalahan dikeluarkan Jabatan Pengangkutan Jalan (JPJ) Pulau Pinang bagi tempoh awal Januari lalu sehingga semalam.
Pengarah JPJ negeri, Adenan Md. Isa berkata, daripada jumlah itu, sebanyak 5,638 saman dikeluarkan membabitkan kesalahan penggunaan cermin gelap.
“Operasi Khas ini membabitkan kenderaan persendirian, kenderaan perkhidmatan awam (KPA) dan kenderaan perdagangan yang menggunakan cermin gelap serta mempamerkan nombor pendaftaran kenderaan yang tidak mengikut spesifikasi ditetapkan.
“Tindakan penguatkuasaan telah diambil ke atas pemandu dan pemilik kenderaan persendirian yang melakukan kesalahan dalam operasi yang bermula awal tahun ini,” katanya kepada pemberita pada sidang akhbar di Seberang Jaya di sini hari ini.
Menurutnya, operasi terbabit melibatkan seramai 60 pegawai dan anggota di setiap daerah di negeri ini. – K! ONLINE


Lima penagih tengah khayal dadah dicekup
Oleh MOHD SYALMIZI HAMID

28 Ogos 2020, 12:19 pm
SEBERANG PERAI – Lima penagih yang dipercayai sedang khayal dadah dicekup polis dalam serbuan di kawasan semak berdekatan sebuah kawasan perumahan di Penaga, Kepala Batas di sini semalam.
Dalam operasi selama kira-kira enam jam berakhir pukul 5 petang itu, mereka yang ditahan adalah lelaki yang bekerja sendiri dan buruh berusia antara 25 hingga 39 tahun.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, semasa Ops Tapis itu, pihaknya turut merampas sejumlah dadah bernilai RM200 daripada suspek.
“Ketika serbuan dibuat, mereka dipercayai sedang khayal dadah.
“Hasil pemeriksaan fizikal ke atas kesemua suspek, polis menjumpai 2.6 gram (g) dadah disyaki jenis heroin dan 0.8g (syabu),” katanya kepada pemberita di sini hari ini.
Noorzainy berkata, siasatan pihaknya mendapati dadah berkenaan adalah bagi kegunaan mereka sendiri.

“Ujian saringan air kencing turut mendapati kesemua suspek positif dadah jenis morfin dan methamphetamine,” katanya lagi.
Menurut Noorzainy, kesemua suspek direman selama empat hari bermula hari ini bagi siasatan lanjut.
Kes disiasat mengkut Seksyen 39A(1), Seksyen 12(2) dan Seksyen 15(1)(a) Akta Dadah Berbahaya 1952. – K! ONLINE


Penganggur ditahan bersama 9.3kg dadah
Oleh KOSMO!

28 Ogos 2020, 2:53 pm
Oleh ZAKI SALLEH
IPOH – Risikan selama sebulan pihak Jabatan Siasatan Jenayah Narkotik (JSNJ) Perak berjaya menggagalkan cubaan mengedar dadah berikutan penahanan seorang lelaki dalam satu operasi di Medan Ipoh Bestari di sini Rabu lalu.
Dalam serbuan kira-kira pukul 12.15 tengah malam itu, suspek berketurunan India berumur 36 tahun tidak sempat berbuat apa-apa apabila dikepung polis.
Ketua JSNJ Perak, Asisten Komisioner Lee King Chuan berkata, pemeriksaan di dalam bonet kereta jenis Perodua Axia yang dipandu lelaki itu menemui dadah jenis heroin seberat 9.3 kilogram (kg) yang diisi di dalam 10 peket plastik lutsinar.
Menurut beliau, berdasarkan siasatan awal polis, bekalan dadah itu dipercayai dibawa dari utara tanah air untuk diedarkan kepada penagih di Ipoh dan sekitar bandar ini.
“Polis percaya suspek yang tidak bekerja ini merupakan ahli sebuah sindiket pengedaran dadah yang telah bergiat aktif sejak dua bulan lalu dan siastan masih dijalankan bagi mengenal pasti ahli-ahli lain.

“Dadah yang dianggarkan bernilai RM120,000 ini juga boleh dibekalkan kepada kira-kira 6,200 orang penagih,” ujarnya pada sidang akhbar di Ibu Pejabat Polis Kontinjen Perak di sini hari ini.
Turut dirampas ialah sebuah kenderaan jenis Perodua Axia dan siasatan juga sedang dijalankan bagi mengenal pasti pemiliknya.
Suspek kini direman selama tujuh hari bermula Rabu lalu bagi membantu siasatan mengikut Seksyen 39B Akta Dadah Berbahaya 1952 yang boleh dihukum gantung sampai mati jika sabit kesalahan. – K! ONLINE


Pejabat SUK nafi keluarkan surat penerima darjah kebesaran Perak
Oleh KOSMO!

28 Ogos 2020, 11:14 am
Oleh SHAARANI ISMAIL
IPOH – Pejabat Setiausaha Kerajaan Negeri (SUK) Perak menafikan mengeluarkan surat pengurniaan darjah kebesaran seperti yang tular di media sosial.
Setiausa Kerajaan Negeri, Datuk Ahmad Suaidi Abdul Rahim berkata, surat yang sedang tular berkenaan ‘Pengurniaan Darjah Kebesaran Dan Pingat Negeri Perak Darul Ridzuan Sempena Hari Keputeraan Yang Ke-63 Ke Bawah Duli Yang Maha Mulia Paduka Seri Sultan Perak Darul Ridzuan’ merupakan surat palsu.
“Pentadbiran ini menafikan sepenuhnya kandungan surat tersebut.
“Surat palsu tersebut yang kononnya dikeluarkan oleh Pejabat Setiausaha Kerajaan Negeri Perak dan menggunakan nama Timbalan Setiausaha Kerajaan (Pengurusan) Negeri Perak memaklumkan bahawa penerima surat dikurniakan Darjah Kebesaran Negeri Perak yang membawa gelaran Dato’.
“Ia bersempena Sambutan Ulang Tahun Keputeraan Duli Yang Maha Mulia Paduka Seri Sultan Perak Darul Ridzuan yang dikatakan akan diadakan pada 25 September 2020, bertempat di Istana Iskandariah, Kuala Kangsar,” katanya dalam kenyataan di sini hari ini.

Ahmad Suaidi berkata, oleh yang demikian, satu laporan polis telah dibuat dan pihaknya menyerahkan perkara itu kepada pihak polis untuk siasatan lanjut.
Beliau berkata, pejabat SUK turut menyeru mana-mana individu yang sudah menerima surat berkenaan supaya dapat tampil ke hadapan bagi membuat laporan polis.  – K! ONLINE


Satu parah, dua terperangkap runtuhan bumbung kilang
Oleh KOSMO!

28 Ogos 2020, 2:45 pm
Oleh ISKANDAR SHAH MOHAMED
KUALA SELANGOR – Seorang parah manakala dua lagi terperangkap dalam kejadian melibatkan runtuhan bumbung di sebuah kilang di Batu 22, Ijok di sini hari ini.
Kesemua mangsa terlibat merupakan lelaki warga Myanmar dalam kejadian kira-kira pukul 12 tengah hari itu.
Pengarah Jabatan Bomba dan Penyelamat Selangor, Norazam Khamis berkata, sepasukan anggota dan pegawai daripada Balai Bomba dan Penyelamat Bestari Jaya telah dikejarkan ke lokasi kejadian sebaik menerima panggilan kecemasan pukul 12.05 tengah hari.
“Ketika ini, kita telah berjaya mengeluarkan seorang mangsa daripada runtuhan tersebut dan dilaporkan cedera parah.
“Usaha membawa keluar dua lagi mangsa sedang giat dilakukan,” katanya di sini hari ini. – K! ONLINE


SPR harap 85 peratus keluar mengundi PRK DUN Slim
Oleh KOSMO!

28 Ogos 2020, 2:49 pm
TANJUNG MALIM – Suruhanjaya Pilihan Raya (SPR) mengharapkan 85 peratus pengundi akan menunaikan tanggungjawab meraka pada Pilihan Raya Kecil (PRK) Dewan Undangan Negeri (DUN) Slim esok.
Pengerusi SPR, Datuk Abdul Ghani Salleh berkata, pihaknya turut menjangkakan keputusan PRK ini juga akan diperoleh seawal pukul 9 malam berdasarkan keadaan aman sepanjang kempen berlangsung.
“Saya harap angka 70 peratus yang dijangka keluar mengundi itu meningkat kepada 85 peratus memandangkan keadaan di sini aman dan tiada kesesakan trafik serta pengundi juga terdiri daripada masyarakat kampung dan Felda.
“Saya mengharapkan keputusan dapat keluar awal sebelum pukul 9 malam. Namun ia tertakluk kepada Pusat Daerah Mengundi (PDM) dan tiada kacau ganggu atau bantahan pada waktu itu,” katanya pada sidang akhbar di Majlis Daerah Tanjung Malim di sini hari ini.
Tambah Abdul Ghani, sebanyak 54 saluran akan dibukan melalui 12 pusat mengundi bagi proses pengundian yang akan berlangsung bermula pukul 8 pagi sehingga 5.30 petang.
“Seramai 22,749 orang pengundi diharap dapat menjalankan tanggungjawab mereka keluar mengundi dengan mengikuti prosedur operasi standard (SOP) yang ditetapkan. Ambil masa yang sesuai untuk keluar mengundi.

“Semua pengundi dinasihatkan untuk tidak memakai baju atau peralatan yang mempunyai lambang parti atau calon yang bertanding. Sekiranya ingkar, Ketua Tempat Mengundi (KTM) berhak menolak mereka termasuk pengundi yang tidak membawa MyKad,” katanya.
Menurutnya, seramai 689 petugas SPR yang dilantik akan membantu terutamanya warga emas dan golongan kelainan upaya (OKU) di setiap saluran sepanjang proses pengundian.
“Para petugas akan membantu warga emas ini dengan menyiapkan kerusi roda dan keperluan lain di setiap pusat mengundi.
“Warga emas dan OKU juga akan diberi keutamaan memasuki laluan yang dikhususkan kepada meraka,” katanya.  – K! ONLINE


25 warga IPD Kuala Muda diarah kuarantin
Oleh KOSMO!

28 Ogos 2020, 2:58 pm
Oleh OTHMAN YAHAYA
SUNGAI PETANI – Polis akan melaksanakan sepenuhnya penguatkuasaan prosedur operasi standard (SOP) termasuk tidak membenarkan pegawai dan anggotanya yang tinggal di tiga zon di Ambangan Heights, Amanjaya di sini daripada keluar bekerja.
Tiga zon yang dilaksanakan Perintah Kawalan Pergerakan Diperketatkan (PKPD) Secara Pentadbiran (Temco) itu melibatkan Zon Mawar, Melor dan Kenanga.
Ketua Polis Daerah Kuala Muda, Asisten Komisioner Adzli Abu Shah berkata, semua warga Ibu Pejabat Polis Daerah (IPD) Kuala Muda terlibat wajib mematuhi perintah arahan kuarantin di rumah.
“Seramai 25 pegawai, anggota serta kakitangan awam IPD Kuala Muda yang tinggal di kawasan perumahan ini tidak dibenarkan keluar dari kawasan PKPD Temco dan wajib mematuhi arahan kuarantin di rumah,” katanya.
Beliau berkata demikian semasa meninjau sekatan jalan raya (SJR) pada hari pertama penguatkuasaan PKPD Temco di Zon Kenanga, Ambangan Heights di Amanjaya di sini hari ini.

Kata beliau, selain polis, pihaknya juga dimaklumkan seramai enam anggota tentera tinggal di kawasan perumahan tersebut dan tidak dibenarkan keluar bertugas.
Dalam pada itu, Adzli berkata, Pusat Kawalan Operasi Daerah (PKOD) yang beroperasi 24 jam telah dibuka di Balai Polis Bedong sepanjang perintah tersebut dilaksanakan.
“Penduduk boleh mendapatkan nasihat di pusat itu jika mempunyai sebarang masalah kerana pelaksanaan PKPD Temco ini bukan untuk menimbulkan kesulitan, sebaliknya membendung virus berbahaya itu daripada terus menular,” ujarnya. – K! ONLINE


Heechul takut kahwin demi peminat
28 Ogos 2020, 10:01 am
MENGAKUI bukanlah seorang penentang konsep kehidupan berumah tangga, penyanyi Heechul mengakui sudah bersedia untuk berkahwin memandangkan kini usianya genap 36 tahun.
Kata anggota kumpulan Super Junior itu, dia mahu menjalani kehidupan normal seperti orang lain dengan cara keluar berjanji temu atau berkahwin.
Namun setiap kali memikirkan soal tersebut, dia teringat tentang kesetiaan dan sokongan yang diterima daripada peminat sejak bergelar artis.
“Saya sudah memasuki usia 36 tahun. Kadangkala saya mahu bercinta dan berkahwin sama macam orang lain.
“Tetapi apabila memikirkan soal itu, cepat-cepat saya tersedar. Saya ada ramai peminat yang tidak henti menyokong. Saya tidak mahu menyakiti hati mereka dengan berkahwin atau bercinta,” ujarnya.
Kerisauan Heechul dikatakan berpunca daripada situasi rakan sekumpulannya, Sungmin yang berdepan kontroversi dengan peminat selepas berkahwin.

Bagaimanapun ramai peminat berharap Heechul bertemu bahagia dan dapat hidup normal seperti lelaki lain.


Bayern berjaya suntik semangat Jerman
Oleh KOSMO!

28 Ogos 2020, 10:17 am
MUNICH – Ketua Jurulatih Bayern Munich, Hansi Flick mengakui kejayaan pasukannya menjulang gelaran Liga Juara-Juara musim ini memberi sinar baharu buat pasukan kebangsaan Jerman.
Menurutnya, kejayaan itu memberi harapan kepada para peminat Jerman untuk menyaksikan pasukan mereka kembali bangkit selepas dimalukan pada saingan Piala Dunia 2018 di Rusia apabila berada di tangga tercorot Kumpulan F.
“Saya tidak mahu memberi tekanan kepada jurulatih Jerman, Joachim Loew tetapi sekurang-kurangnya kejayaan ini adalah asas yang baik buat skuad kebangsaan untuk ke saingan Euro tahun depan.
“Hampir sebahagian besar pemain Bayern menyertai skuad kebangsaan Jerman, mereka sudah melihat kemampuan yang dimiliki dan memberikan semangat untuk bermain demi negara selepas ini,” kata Flick.
Ahad lalu menyaksikan Bayern berjaya mengesahkan gelaran trebel musim ini apabila merangkul trofi Liga Juara-Juara selepas menundukkan Paris Saint-Germain.
Flick, 55, mengambil alih tugas sebagai jurulatih Bayern selepas kelab itu memecat Niko Kovac pada November tahun lalu.

Kemenangan tersebut memberi kesan yang mendalam buat Flick kerana dia yang sebelum ini merupakan pembantu kepada Loew ketika Jerman merangkul Piala Dunia 2014 dan setahun sebelum itu, Bayern juga merangkul gelaran trebel. – AGENSI


Empat pemain Chelsea dikuarantin
Oleh KOSMO!

28 Ogos 2020, 10:20 am
LONDON – Sekurang-kurangnya empat pemain Chelsea dilaporkan terpaksa dikuarantin bagi mengikut prosedur yang ditetapkan kerajaan menjelang saingan Liga Perdana Inggeris (EPL) 2020/21.
Chelsea mengesahkan empat pemainnya dikuarantin bagi mematuhi protokol Liga Perdana, namun mereka enggan mendedahkan senarai nama pemain-pemain tersebut.
Bagaimanapun, belum dapat dipastikan sama ada empat pemain tersebut didapati positif Covid-19 ataupun tidak tetapi ia pastinya memberi tamparan hebat buat The Blues dalam persiapan musim baharu.
“Beberapa pemain kami terpaksa dikuarantin bagi mengikuti arahan kerajaan serta protokol Liga Perdana, namun kami tidak boleh dedahkan nama mereka,” kata kelab tersebut dalam satu kenyataan.
Terdahulu, Sheffield United, West Ham United dan Brighton sudah merekodkan 14 kes positif sebaik sahaja mereka kembali menjalani latihan.
Berita berhubung pemain Chelsea dikuarantin itu timbul ketika pasukan tersebut bakal beraksi dalam perlawanan persahabatan menentang Brighton Sabtu ini dengan kehadiran sejumlah penonton.

Difahamkan, perlawanan itu bakal dijadikan sebagai ujian kehadiran semula penonton ke stadium dengan 2500 penonton dijangka hadir dan perlu mematuhi penjarakan sosial. – AGENSI